qundao/data-zh-poetry huggingface dataset:
利州漕宇八景·山齋
作者：馮山
朝代：宋

層層梯巉巖，步步出杳茫。
何人破峰臆，碧瓦臨疏篁。
聊休邈回睇，人物分毫芒。
惟見臺府雄，三軒鬰相望。
不知身從来，但覺凌空翔。
窮高自兹始，寶峰磨蒼蒼。
利州漕宇八景·巽堂
作者：馮山
朝代：宋

燕嬉各異處，君子時以居。
虛堂背治開，面直東南隅。
林巒照几席，花木紛庭除。
委蛇外不煩，浩蕩中有餘。
雄雄臺府間，寂若山中廬。
美景開宴觴，清談會賓裾。
孰窮吏隱趣，但見民情舒。
鄙夫不知要，僕僕困簿書。
利州漕宇八景·會景亭
作者：馮山
朝代：宋

天下臺府勝，益昌囿佳山。
使者高世才，秀隱林樾間。
仰山復仰人，昔旅無由攀。
辟書就始志，来若遊子還。
史公實賓從，與脱簿領艱。
會景駕峰出，碧玉森周環。
棟樑宿雲霧，欄檻平江關。
杖屨從公遊，蕭散萬慮閒。
酒隨至樂盡，詩到無疵刪。
經年若朝夕，語去涕欲潸。
屬余省親闈，看公趣天顔。
此會不可再，鴻鵠方高翾。
八詠風蹟存，二江聲潺潺。
利州漕宇八景·柏軒
作者：馮山
朝代：宋

昔時柏未栽，榜杏爲軒名。
柏今已可愛，題柏軒始清。
賢者安厥居，中懷渺無營。
日来對柏坐，心適眼自明。
草經謝今說，寄意遺俗聲。
落落守歲寒，常恐爲柏輕。
利州漕宇八景·桐軒
作者：馮山
朝代：宋

幽軒處清奥，前有雙桐起。
婆娑勢初合，修聳意未已。
葉分竹巖路，根漬石沼水。
秋聲動素琴，曉影覆齋几。
主人相對樂，性靜窮物理。
純音藏未兆，孤榦直不倚。
安得千仞禽，来哉共棲止。
利州漕宇八景·竹軒
作者：馮山
朝代：宋

翠筠清人心，愈少愈可愛。
風騷靜中得，一室處以泰。
北軒隱吟几，復與此君對。
冺默追古意，蕭森散秋籟。
淡薄世鮮味，俛仰誰與會。
七賢非吾徒，心猶有名在。
利州漕宇八景·閒讌亭
作者：馮山
朝代：宋

徹頂造閒讌，據欄俯山齋。
軒窗蔽修竹，磴道懸蒼崖。
登臨快雙目，應接煩虚懷。
羣峰病擁閼，次第隨天開。
物色無定姿，變化紛難裁。
高吟絕儔侣，但攜清罇偕。
物理醉可一，逍遥付齊諧。
利漕劉忱明復見性堂
作者：馮山
朝代：宋

鑑蝕磨即明，水渾澄斯清。
雜然外滑銷，道在虚中生。
達哉彭城公，養心浩無營。
一覺自復本，妙用皆隨成。
性通儒佛間，大抵寂與誠。
云見非見故，執見流爲情。
名堂雖取相，證實不證名。
文書每叢委，賓客兹逢迎。
二諦本無礙，安知堂虚盈。
優游寄真賞，接引開羣盲。
登堂一開豁，灑然塵勞輕。
即事二首·其一
作者：馮山
朝代：宋

閉戶塵緣息，忘機眼病除。
就閒因教子，臨老更知書。
擺亞風前稻，婆娑雨後蔬。
窮中方得趣，門外已巾車。
即事二首·其二
作者：馮山
朝代：宋

舊病花浮眼，衰容雪到眉。
風塵憐客久，筋力恨歸遲。
所得真如夢，無厭固巳癡。
不知緣盡處，猶有幾多時。
和任師中舟中見示
作者：馮山
朝代：宋

經年雅音曠不聞，客衣彼此俱紅塵。
六月赤日火照地，仙舟艤在支江濱。
君年四十已顯官，去去榮路無涯津。
丈夫未死功業在，但使道富何憂貧。
和八舍弟贊賢司理·其一
作者：馮山
朝代：宋

湖外閒官四見春，就中吟咏費精神。
青山借得風騷古，白髪相將意思新。
每向孤高雖得意，要知閒淡苦無人。
歸來幸有鴒原識，爲惜鴻毛抵萬鈞。
和八舍弟贊賢司理·其二
作者：馮山
朝代：宋

兄弟當年粗有聲，家風傳得至今清。
爭先蹤跡雖相讓，投老情懷共一驚。
富貴有時當自致，文章無價可能輕。
期君正在青雲上，何止新詩幾首行。
和利漕徐師旦之才文龍山水之秀
作者：馮山
朝代：宋

臘雪洗頑碧，晴鳬浴澄𪑩。
物色互磨錯，清輝深不變。
滄浪與少室，幽人罕兼見。
少憩託高懷，回頭簿書倦。
和劉明復再遊劍州東園二首·其一
作者：馮山
朝代：宋

孤城寥落萬山圍，惟有東溪景最奇。
擁傳使華尋舊賞，滿園春色待多時。
援琴故故彈流水，隱几蕭蕭聽竹枝。
擺脱風光情不盡，停車門外欲行遲。
和劉明復再遊劍州東園二首·其二
作者：馮山
朝代：宋

危亭飛閣照寒溪，重到依然杜宇啼。
好事且看韋守記，補亡思覓義山題。
頻來已免山移誚，久坐翻爲水樂迷。
一宿有情非雅素，他年嵩洛是真棲。
和劉明復鐵老君觀
作者：馮山
朝代：宋

放轡逍遙物外情，登真一境照人清。
巍然道德玄元像，傳得胚渾太古精。
造化工夫應默運，神仙儀相自隨成。
江山地勝空遺跡，聖智長存即久生。
寂寞黄冠猶好事，微茫丹竈不知名。
淮南英胄来瞻仰，驟起清風化蜀氓。
和劉涇巨濟教授
作者：馮山
朝代：宋

卷地嚴風動馬蹄，忽聞投館到雞棲。
路隨黄鶴翺翔遠，詩壓青山氣象低。
我已衰年思故國，君方高步陟丹梯。
遲留且伴臨江醉，剩聽清猿峽口啼。
和劉漕明復觀吳生畫
作者：馮山
朝代：宋

古觀蕭條昔未名，却因吳筆助神靈。
能將萬化豪端意，寫出羣仙物外形。
俊逸狀如裴劍舞，周環時見蜀山青。
陰兵聳動驚魑魅，真仗飄搖擁戶庭。
按部每来除枳棘，題詩留與禦風霆。
因嗟畫癖無由見，魂逐車塵爲一經。
和吕少蒙蠶市
作者：馮山
朝代：宋

何處青衣舊俗酣，峨嵋東畔蜀江南。
從來歲首爭爲市，大半民間已不蠶。
幾日笙歌常繼燭，晚春桃李尚仍藍。
嬉遊果獲神明助，太守雖貧亦薺甘。
和吕少蒙題大卿林下軒
作者：馮山
朝代：宋

歸来何處解塵襟，幽徑尋軒入茂林。
身到靜中方有我，事除詩外更無心。
江山相就能清景，桂柏新成已翠陰。
聞說逍遙樽酒會，三卿魚袋鬭黄金。
和吕開少蒙提刑家園茶
作者：馮山
朝代：宋

蜀品固難名，家園未有聲。
曉籃親手擷，俗客尚心輕。
瑞霧吹還合，仙風坐欲生。
因知栽植意，留與子孫清。
和周正孺春遊
作者：馮山
朝代：宋

路入江村五馬遊，江邊生俗弄春毬。
客愁無地時分請，樂看能俳預點抽。
趁賞不辭花欲老，勸農偏喜雨新收。
經年多病無歡意，强逐雙旌一舉頭。
和周正孺遊醴泉寺蠶叢
作者：馮山
朝代：宋

衰遲猶有少年心，十里名藍共訪尋。
抹綠郊原逢雨後，殘妝桃李覺春深。
諠譁歌舞隨流俗，瀟灑溪山憶故林。
一醉不辭繁上酒，簿書迴首費光陰。
和周正孺郡園新霽
作者：馮山
朝代：宋

湖上多幽景，囊中尚賜金。
清尊宜北海，嘉節又山陰。
曉日雲輕放，林花水倒沉。
朅来相伴醉，應會主人心。
和子駿郎中文臺
作者：馮山
朝代：宋

地接松扶絕塞邊，星居人戶種畬田。
語音高亢關中俗，風物蕭疏劍外天。
一失覊縻生堡障，十分流運費刀泉。
閭閻謾作封侯計，幾輩伻圖到上前。
和子駿郎中清江道中
作者：馮山
朝代：宋

繚繞川原又載馳，人情風物共依依。
膠舟野水涸將盡，捲雨嶺雲寒不飛。
豈憚長途勞使傳，尚尋清景扣禪扉。
前山次第看梅發，剩带新年春色歸。
和子駿郎中登高
作者：馮山
朝代：宋

曾對炎蒸憶靜便，偶逢佳節思超然。
相將絕頂孤高處，剩看清秋幾許天。
雖欠笙簧留席上，猶勝風雨傍籬邊。
好看菊蕊殷勤别，旦暮除書落枕前。
和山路梅花
作者：馮山
朝代：宋

傳聞山下數枝梅，不免車帷暫一開。
試向林梢親手折，早知春意逼人來。
何方歸路參差見，更託嚴風次第催。
莫作尋常花卉看，江南音信隔年回。
和岑巖起莫軒
作者：馮山
朝代：宋

聞在幽軒隱使華，合歸清望戴重紗。
手持温詔方行道，堂有慈親即是家。
得意鄉山頻上看，異時蓬島合重誇。
登臨强欲留詩句，苦恨風騷力未加。
和岑巖起見寄
作者：馮山
朝代：宋

一别江皋能幾時，相從鷗鷺久無依。
樓前流水常東去，塞上征鴻又北歸。
交分每傳雙鯉信，鄉心同望白雲飛。
孤吟長嘯無儔侣，惟向清宵共月輝。
和張若愚子發秘丞同年見寄二首·其一
作者：馮山
朝代：宋

歲月磨將老，蛟龍蟄未伸。
文章俱不意，功業竟何人。
孤跡每一轍，衰鄉餘幾春。
扁舟思共濟，滄海闊無津。
和張若愚子發秘丞同年見寄二首·其二
作者：馮山
朝代：宋

意氣同歸趣，生平幾合離。
遙懷初得信，相喣似忘機。
世態分難合，人情老自知。
莫將身徇物，憔悴變鬚眉。
和後唐王仁裕舍人留題自然觀
作者：馮山
朝代：宋

黄鶴仙音久寂然，嘉陵江上碧峰端。
惟餘寂寞煙霞館，空老陰森檜柏壇。
藥竈遶行雲彩動，詩牌吟拂玉聲寒。
虛無蹤跡何須問，自有清名不死丹。
和徐之才喜雨
作者：馮山
朝代：宋

憫雨何須事禱祈，霈然未足便晴暉。
潤通壠畝麥禾起，香遍園林櫻笋肥。
浮藻水生魚聚戲，落花泥熟燕交飛。
民謠已洽豐年望，惟恐使車將北歸。
和徐之才回紋
作者：馮山
朝代：宋

行軺使指屢襟分，路去重看思糾紛。
清夜峽前江照月，霽天郊外劍横雲。
情多苦近歸褒漢，景物應難會見聞。
榮慮俗緣因刺按，燕堂虛愧有移文。
和徐之才宿孔溪亭驛早行
作者：馮山
朝代：宋

孔憂寧煖席，劉髀不禁鞍。
夜永無歸夢，山深正苦寒。
行鉦催早發，晨鼎薦芳酸。
誰識驅馳意，憂民萬事端。
和徐之才巡按見寄
作者：馮山
朝代：宋

捫參趨遠道，首蜀下青泥。
江遶縈紆带，山盤屈曲梯。
何時巖腹斷，自古客心低。
峽盡逢寧武，天寛類寶雞。
東窮巴嶺北，南轉梓潼西。
地共猿猱食，居同鳥雀栖。
風霜傳一檄，玉帛走千蹊。
力責多傭父，窮輸或嫁妻。
上憂分使節，僉議輟朝圭。
素志施膏澤，虛懷去町畦。
垂鞭防馬憊，含哺止兒啼。
夜寢無寧席，朝餐或茹梨。
驅馳宣詔令，歌舞慰童齯。
按部經雙劍，迎壺滿見溪。
政清冰出凌，民附水淫堤。
指穴收毚兔，搜羣去狠羝。
吏悛藏乳虎，人樂戲春麛。
驛轉悠千里，秋霖動一犂。
憂勞如有病，暴露欲生黧。
委箧書爭報，封囊藥自題。
茶塵思鳥觜，羮野憶駝蹄。
過雁晴逾叫，殘蟬曉更嘶。
萬愁休入耳，數酌且温臍。
聖治幾仁壽，宸衷念庶黎。
呻吟裁藥石，亢旱得雲霓。
駒有苗場食，鸞無枳棘栖。
明公深履歷，清望絕乖睽。
盤錯居常試，安恬久自迷。
漢貂方促召，賈論息言提。
寶閣鄰天仗，星闈侍女奚。
功名當少俟，歲月尚能稽。
末路忻依託，先期慮解攜。
榮封雖絕跡，歸意共含悽。
自笑身謀拙，曾將物理齊。
倒行嗟黽勉，仰望跼攀躋。
易足籬邊鷃，難馴水上鷖。
稻粱誰計鶴，車馬未安鼷。
詩戰逢諸帥，文聲鼓萬鼙。
白徒雖自奮，黄馘豈容批。
怒臂猶輕展，驚魂已暗擠。
續貂無取者，附驥亦榮兮。
巧拙其如性，天機不可倪。
和徐之才春晴偶成句皆雙關
作者：馮山
朝代：宋

雲容收雨意，草色妬花妍。
詩苦是真樂，酒醒方爛眠。
園亭無限景，笋蕨不論錢。
耳目因成僻，江山似有緣。
和徐之才浮萍
作者：馮山
朝代：宋

瀟灑春容靜，飄搖水性柔。
根從何處起，身任此生浮。
得地輕依託，隨波旋去留。
潢汙深不采，溟渤望空悠。
花蕊看還落，蕉心久未抽。
豈知經夜雨，便欲障江流。
晚入吳歌唱，晴邀漢女遊。
翠連芳草渡，寒映綠楊樓。
碎剪神工巧，平鋪澤國幽。
微軀焉足道，浪跡更誰收。
踏破閒行鷺，衝開暖上鰌。
但能知委順，何用校稀稠。
謾欲通河漢，寧虞踐馬牛。
迸從菱芡密，如把芰荷揉。
寂寂苔成陣，紛紛芥作舟。
屈騷遺故事，湛賦壯前猷。
蛙躍沾雙股，龜行蔽六眸。
聯居如有守，遠近亦無求。
别浦千重恨，吟塘萬點愁。
生涯隨所寓，細域浩難籌。
野色宜茶竈，仙姿泛酒甌。
清芬傳澗沚，餘思滿汀洲。
暗與蓴絲結，多爲荇蔕鈎。
豈專嬉雁鶩，自可覆蛟虬。
助賞名園側，含悽古道周。
紆迴差勝梗，汨没尚憐漚。
赴急如趨市，逢枯類轉溝。
吉祥興霸業，美薦格神休。
爲愛常青眼，難題幾白頭。
新篇盈巨軸，牽强豈能侔。
和徐之才觜體
作者：馮山
朝代：宋

菜蔓全除看綠槐，木陰穠合乍聞雷。
田間雖荷沾濡澤，水際先憂蕩溺災。
火氣已隨妖焰出，山光尤喜晚晴開。
門前雅致無餘事，惟見詩筒競往来。
和徐之才雪
作者：馮山
朝代：宋

農事方春作，田苗待雪催。
忽從天外降，尤勝臘前来。
枯槁全妝飾，勾萌暗養培。
格清徒自照，體弱不勝挼。
有勢離還合，無情去却迴。
乾坤迷境界，造化始元胎。
氣凜侵帷幌，身輕寄草莱。
匿瑕漫糞壤，銜巧綴條枚。
空際如難集，毫端已共偎。
濃寒流遠蜀，嘉兆叶清臺。
既渾山兼澤，寧分石與瑰。
饑鳶蹲木杪，凍虎卧巖隈。
積恐江城滿，重疑棧閣摧。
誰居梁苑右，或遡剡溪洄。
凝沍陰雖勝，沾濡旱可摧。
雕鑴窮物象，皎潔離風埃。
雨脚紛猶雜，雲頭重不擡。
豪門張燕席，貧竈擁寒灰。
且喜蒙膏澤，仍知免沴災。
斯民爭慶賀，高會與歡咍。
把酒看宜醉，洪爐守至煨。
傳聞詩句好，罷聽樂聲嗺。
灑落吟情健，玲瓏霽色開。
營丘無復見，誰爲寫皚皚。
和文侍中錦雞
作者：馮山
朝代：宋

微生非自異，翠樾願深藏。
谷口逢羅網，人間重采章。
全身珠綴絡，一項錦成囊。
易警烏啼早，難馴雉性剛。
僅能逃鼎味，何幸識台光。
黄閣恩優厚，青山思渺茫。
鸚言來隴坻，孔翠别炎方。
既獲安棲地，寧須憶故鄉。
和新成都知府鄧潤甫温伯內翰道中見寄
作者：馮山
朝代：宋

畫舸秋離峽，長江水齧堤。
郡樓高送别，客袂摻分睽。
前後聲難繼，升沉分不齊。
私心常有待，得意幸相攜。
千里聞鳴鳳，三年倦割雞。
一哀纒性命，萬事錯端倪。
英俊聯翩起，清華直上躋。
平生依筆硯，俛首失鋤犂。
同嗜餐秋菊，忘言病夏畦。
精粗分玉石，去住即雲泥。
近列多鴛鷺，誰人享駃騠。
徊翔趨鳳閣，隱約駕雞栖。
訓誥資温潤，衣冠出品題。
風流清憲府，威望肅朝閨。
戲彩江湖樂，觀濤歲月稽。
還朝垂拱北，易帥華陽西。
舊德傾中外，歡謠浹庶黎。
忽聞旌棨近，頓解簿書迷。
一笑何勝喜，高談爲少低。
長篇追杜老，餘論及曹谿。
把酒聽新闋，尋山傍小蹊。
欹斜行疊嶂，空曠上危梯。
拾掇留樽俎，蕭疏愧糗藜。
故人難會遇，壯士合悲啼。
物理紛無定，年華去可悽。
王師行解甲，盟府重盤圭。
劍外聲文鐸，關中息戰鼙。
時清數相見，寧望胯金犀。
和普守勾士良輔元大夫見寄二首·其一
作者：馮山
朝代：宋

相知思命駕，見教每書紳。
咫尺去無路，奮飛嗟此身。
貪廉雖異操，出處幸爲鄰。
肯笑劉郎病，前頭萬木春。
和普守勾士良輔元大夫見寄二首·其二
作者：馮山
朝代：宋

溪邊洗俗塵，林下解朝紳。
車馬慵應客，漁樵暫寄身。
置書煩有位，釀酒畏比鄰。
又欲西州去，峨眉看一春。
和普守勾輔元郎中見寄均逸亭詩
作者：馮山
朝代：宋

春風獵獵卷雙旌，太守開罇上子城。
地僻養成山水趣，民和流入管弦聲。
林花遠近參差發，野景朝昏次第生。
引領英游歸未得，東溪遺恨幾時平。
和朱牧宣德
作者：馮山
朝代：宋

英游相聚日相歡，休唱還家蜀道難。
爲愛尊前文字飲，不知門外雪霜寒。
酒酣依約羣仙夢，談劇飛揚巨海瀾。
從此追隨頻語笑，莫教憔悴恥儒冠。
和李曼修孺戶曹
作者：馮山
朝代：宋

青雲回首即紅塵，且向卑官事隱淪。
衮衮泥途方索足，區區天地不容身。
前頭功業安知命，滿腹文章未稱貧。
深愧相知空握手，羽書邊上輟嘉賓。
和李曼修孺職方謝梓守張靖子立龍圖遊春
作者：馮山
朝代：宋

潼川侈風俗，一春事嬉遊。
太守與民樂，高會邀良儔。
年豐廷無訟，日夕爲歡謀。
賓從相追隨，景物多訪求。
名園布芳郊，寶刹依重丘。
紅旗肅冠蓋，畫鼓翻倡優。
人情殊未央，春意亦少留。
最後司馬至，爲羅東山羞。
觀棋緩带閒，試茗澄心幽。
猖狂但醒醉，感慨還唱酬。
清尊未放手，急景如轉頭。
分司飽餘味，經世忘遠憂。
来時蠶始眠，歸看場中麰。
人生苟適性，不羡萬戶侯。
丈夫負壯氣，安知餓填溝。
得志位卿相，失時歸田疇。
紛紛素所輕，大半登瀛洲。
肯爲五斗米，折腰趨道周。
區區事筆硯，頂踵稱恩庥。
酒酣且勿去，爲我新聲謳。
和李曼長官約遊郊園
作者：馮山
朝代：宋

郊園聞葺舊亭臺，曉訪冰鬚凍結腮。
野景豁從江上見，雲扃深向霧中開。
早知閒處登臨好，何恨忙時取次来。
夢草新詩酬不得，謝家兄弟盡清才。
和李獻甫見寄
作者：馮山
朝代：宋

别腸回轉似車輪，千里相忘一水濱。
自愧卑飛徒衮衮，過蒙高義最恂恂。
已違蘭養三經歲，猶恐瓜期再見春。
趨府何當聽約束，分爲膏澤與鄉民。
和李獻甫雲頂
作者：馮山
朝代：宋

舉首看山不到山，每来留恨翠微間。
禪關但有經年約，使傳終無一日閒。
春到柏林香渺渺，雨餘巖漏瀉潺潺。
虎溪莫過虚邀客，猿鶴鐘峰悵未還。
和東川吳幾復辨叔朝議見寄
作者：馮山
朝代：宋

幕府參差恨莫追，公車才下我親闈。
高談乍聽曾心死，前會難尋但肉飛。
千里有時重咳唾，一言何處盡精微。
惟思旌棨趨嚴召，雙劍西南望落暉。
和果倅趙衮良弼平江亭
作者：馮山
朝代：宋

牛峰絕頂凌雲閣，形勝潼江照開廓。
涪水臺中隱凡菴，坐對西山横碧落。
頃嘗登覽放懷抱，鈎掛軒窗捲帷幕。
氣酣景熟狀不起，一片風騷情索寞。
充城累身倦未出，無事門庭可羅雀。
翠筠五瑞掃塵土，澄照清風易椽薄。
平江最好最後到，隱几凌雲僅依約。
屏星主人跼閒散，長句森森邀我作。
漳濱病起吟魂耗，中散慵来筆鋒弱。
鏗金入木將奈何，手把新篇空愧怍。
和梓漕陳帨誠伯弭節堂
作者：馮山
朝代：宋

妖氛憑絕塞，皇武慰羣情。
並命儒臣起，同謀將略明。
前鋒殱醜虜，降仗委高旌。
拓境新圖展，收功寸草横。
投戈宜偃息，奠枕覺澄清。
廣榭宏經構，羣公共落成。
唱酬風月冷，談議鬼神驚。
錦繡移將合，琅玕種即生。
南方天外闊，北斗坐間傾。
且享憂勤樂，除書恐再更。
和楊壽祺承事見寄
作者：馮山
朝代：宋

道屈文章價不低，誤傳新句落天西。
忽聞命駕趨雲棧，猶憶同舟上井溪。
爭嘆科名淹舊發，誰憐簿領困沉迷。
相逢且約嘉陵酒，爲洗關中數尺泥。
和清暉亭
作者：馮山
朝代：宋

亭榭軒窗處處開，清暉嘉致號爲魁。
羣峰有景互爭出，一水無聲相向来。
已借寒光搖棨戟，莫辭歡賞費瓶罍。
新詩自屬風騷將，何苦登臨愧不才。
和湖州文同與可學士見寄
作者：馮山
朝代：宋

聞乞湖州去，交親不與謀。
京塵收馬足，汴水放船頭。
試茗春歸渚，題詩月滿樓。
散人吟不盡，苕霅一溪秋。
和王子嚴南平道中寄示
作者：馮山
朝代：宋

雨隨行色過重闉，路有思歸送别人。
未省幾時趨北闕，且同回首望西鄰。
黄花漸近羞重見，白酒猶期醉一巡。
三峽苦辛嘗欲遍，置杯休要問澆醇。
和眉守周尹正孺端公春遊醴泉
作者：馮山
朝代：宋

捧擁行飛蓋，嬉遊立避驄。
風煙寒食近，笑語故人同。
樂轉諸天外，川平一掌中。
回頭相與愧，容易出塵籠。
和知資州許廣淵澤翁同年朝奉見寄
作者：馮山
朝代：宋

每思同榜多零落，忽見新篇慰寂寥。
今日抗塵俱白首，當時聯翮共青霄。
休嗟遠地猶沈俊，况是深知已滿朝。
饑渴未能親一笑，祗憂嚴召促歸軺。
和程之才正輔感遇
作者：馮山
朝代：宋

天理貴自然，枉直各有病。
人情隨所得，是非本無定。
此身寄軒冕，心與萬物競。
低回就銜策，跳踼落機穽。
巧求固爲累，矯枉亦過正。
持之有原本，出處一以靜。
所守以吾道，所安以吾命。
不驟窮馬力，不决暴虎性。
富貴偶而已，勿使憂喜並。
感遇難我知，無言爲心聽。
和程濬治之秘監贈楊竦中立朝散
作者：馮山
朝代：宋

身似悲鳴驥，家如濩落瓢。
買居悲糞壤，數俸怯薪樵。
壽隱三家近，征商百步遙。
無心隨所寓，塵滓自冰銷。
和苗子君新井道中
作者：馮山
朝代：宋

閬水兼山鬭曉光，星軺親按古村鄉。
臨江麥隴煙雲翠，夾道林花錦繡香。
使旨天邊勞按察，人情車下見歡康。
東風相伴行寛詔，敢恨年来鬢髪蒼。
和苗時中子君運判亭溪道中雙白猿
作者：馮山
朝代：宋

雪白霜猿久已靈，江山但覺有餘清。
優游此地不常出，皎潔一身能自明。
高掛豈知神氣王，仰看誰爲骨毛驚。
因吟佳句成遺恨，安得風前聞嘯聲。
和蒲安行誠之秘丞遊烏奴寺
作者：馮山
朝代：宋

共隨春色探幽奇，春到山中未幾時。
嘯傲煙霞凌絕頂，毫芒人物亂交逵。
已登高閣臨清曠，更羡輕舟泛渺瀰。
落筆停杯遂陳跡，莫辭鐘鼓下山遲。
和蒲安行誠之見喜新受梓倅
作者：馮山
朝代：宋

故國連芳草，吾親在白雲。
榮歸慚主父，虛語類終軍。
劍閣雖吟戀，潼江亦喜聞。
惟愁良友别，分手復何云。
和蒲安行題鮮于秀才
作者：馮山
朝代：宋

羣峰屋背猿烏啼，二江門前鷗鷺飛。
雅聞君居頗奇絕，長恨不到心依依。
仙翁落拓少拘檢，解舞石上凌秋輝。
整冠投袂或云起，塵土一踏何時歸。
和賞海棠
作者：馮山
朝代：宋

三春花卉滿州城，渠占風流第一名。
老杏酸寒誇錦繡，野梨乾强學瑤瓊。
穠妝雨後頻来看，尤物年深特地榮。
爲是翰林親手植，莫辭歡賞慰民情。
和趙良弼初秋即事
作者：馮山
朝代：宋

尊酒相看白髪翁，重来寧復問窮通。
十年舊事資談柄，一箧新詩載古風。
楚客遠行經素節，蜀人歸興羡冥鴻。
登山臨水無多日，且伴閒中說苦空。
和鄧內翰遊烏奴寺
作者：馮山
朝代：宋

萬險初離峽，三程未到關。
相歡才把酒，偷暇更尋山。
古意登臨外，人生笑語間。
一茶遊興盡，簫鼓欲催還。
和鄧温伯二首·其一
作者：馮山
朝代：宋

不獨高文耀世奇，曾將宏議振天維。
誰人才術能爭首，自古功名貴及時。
暫别鵷鴻蓬海上，少留旌旆蜀江陲。
西州筆硯雖衰落，會有中和樂職詩。
和鄧温伯二首·其二
作者：馮山
朝代：宋

虛譽交遊共借推，清途俛首倦重窺。
方將素志隨鷗鷺，敢拂華巓望鵔鸃。
衰晚欲成漳浦病，嗟矜猶得鄭公詩。
相逢少置升沉事，且把金蓮爲倒垂。
和陳圖南道中見寄
作者：馮山
朝代：宋

故人重見老相看，江上秋風已薄寒。
曾約浮沉俱里社，豈期僥倖亦侯籓。
休嗟華髪多年别，且喜清罇數日歡。
惟有舊遊難得處，風騷遺恨滿三軒。
和陳興州見寄
作者：馮山
朝代：宋

音信昜傳臨一水，道途相去隔三州。
何時樽酒同爲會，無補篇章約共休。
鄉思豁從歸後少，貪心宜向靜中收。
此情惟有君知我，不羡人間萬戶侯。
和題成都諸公唱和集
作者：馮山
朝代：宋

諸公高詠蜀人編，唱和舂容近百篇。
厚重江山藏古氣，軒翔鵰鶚在秋天。
不徒神物陰相護，兼有風謠樂共傳。
誰謂開州新集好，退之題後始完全。
和馮太博歸州春望
作者：馮山
朝代：宋

聞說巴東暫解顔，兩回曾到十年間。
咤灘自古風波險，玉洞無人水竹閒。
霜雪憑虛千尺瀑，煙嵐彌望四圍山。
登臨欲伴春遊去，惟恐藤蘿不易攀。
和鮮于子駿遊沙溪洞
作者：馮山
朝代：宋

放轡深窮物外天，少償遊恨十餘年。
諸仙羽化曾由此，千載巖居尚宛然。
門轉青溪空水石，室存丹竈養雲煙。
冰骸坐久雖清澈，獨有區中世俗緣。
和鮮于頃秀才見題小軒
作者：馮山
朝代：宋

一室僅容拙，新年尤好閒。
翻書消白晝，隱几有青山。
人事少迎合，英流長往還。
此心猶有恨，半在史文間。
和鮮于頃節推惠詩
作者：馮山
朝代：宋

英駕能来慰寂寥，相看衰鬢共飄摇。
風騷會裏多年别，談笑盃中萬事銷。
休歎轅駒方跼蹐，不知籓鷃已逍遙。
如將巧思鳴孤憤，爲我商聲更一謠。
哭景館吏立之
作者：馮山
朝代：宋

去年四月二十七，親見進之没磝盤。
今年二月十三日，又聞立之死卼白。
身膏草野心爲誰，區區身後猶讒疾。
進之一子久乃得，立之一子稱特恩。
死封疆臣古所重，千載烈士多銜冤。
立之才武世少敵，胸中意欲呑河湟。
將軍一劍義自决，塞上擾擾多奔亡。
前功委棄不復收，李蔡下士皆封侯。
生人欺鬼不解語，天道反復終相讎。
昨得二月三日書，猶云持重破賊鋒。
等閒人事祇十日，使我淚落親書蹤。
兒癡母老女未嫁，實事無一虛名存。
相知抱恨寧復論，誰爲往弔洮西魂。
問江巨源求茶
作者：馮山
朝代：宋

語笑嘉陵醉别辰，曾留一角建陽春。
不將閒碾無佳客，每到開嘗憶主人。
蒙頂縱甘餘草氣，月團雖有隔年陳。
吟魂半去難招些，願得蘭溪數片新。
城南
作者：馮山
朝代：宋

散雪郊外風，含晴霧中日。
江流淺可渡，潺湲弄幽石。
長堤塵未動，遊子念遠適。
行止慎厥初，輪蹄有遺跡。
塗山寺
作者：馮山
朝代：宋

巴山俗可厭，萬疊誇雄偉。
江前一峰秀，青林带孤起。
長舟截巨浪，平輿登峻趾。
古寺隱山背，来造神已喜。
清泉遶修竹，野徑入葭葦。
女媧舊生處，石坳勤戾止。
聖神固有合，天作非偶爾。
玉簡事恍惚，越書莽非是。
孤亭凌絕頂，坐有千古意。
二江錯交會，比屋聚紛蟻。
把酒一長笑，忘情但高視。
壽春穆東美有節亭
作者：馮山
朝代：宋

淮上仙翁倚歲寒，遶亭閒種碧琅玕。
林泉莫恨歸時晚，風月偏宜靜處看。
爲愛蕭森從葉密，欲令蕃衍放根蟠。
階庭已見清陰合，更長龍孫百十竿。
存目
作者：馮山
朝代：宋

詩題：馮堯民希元先生承詔堂首句：名南山出。
宿水轉寺
作者：馮山
朝代：宋

殿閣逢僧刹，煙嵐瀉路隅。
徑深羣柏老，溪轉一峰孤。
已到身猶聳，纔閒氣便蘇。
巗禽知客意，臨曉解相呼。
寄上北京文侍中
作者：馮山
朝代：宋

四紀三朝會遇同，陪京猶望節旄雄。
欲知元老經綸跡，盡在生民鼓舞中。
漢府重歸黄閣相，商山難訪紫芝翁。
陶鈞末士慚無報，惟解聲詩寫至公。
寄上潁昌范蜀公
作者：馮山
朝代：宋

大老歸真主，前朝遺數公。
精神時一會，出處道皆同。
起潞儀刑地，煩温燮理功。
及觀光祿表，深見古人風。
聘幣来何厚，安車願不東。
光華膺政殿，僶俛就祠宫。
論議高踰武，文章遠繼雄。
退身無少憾，憂國有餘忠。
几杖誠先覺，衣冠爲一空。
千齡重際遇，二聖極優崇。
將相交游盛，朝廷禮數隆。
一星容處士，四海望冥鴻。
箕潁紛囂外，岷峨氣象中。
楚詞清更適，舜律遠相通。
庭玉連城價，孫枝百尺桐。
聖賢今日是，河漢幾時窮。
晚輩徒瞻仰，先生蓋始終。
冰霜嚴皎潔，塵滓坐銷融。
信史知將貴，聲詩恨不工。
東齊如見録，光彩附垂虹。
寄上范蜀公二首·其一
作者：馮山
朝代：宋

去就人兼衆美難，侍郎高望肅衣冠。
每尋當世羣公議，更在清流絕等看。
楚屈辭多誰謗國，漢疏名重只休官。
求仁已得無餘憾，自向冥冥著羽翰。
寄上范蜀公二首·其二
作者：馮山
朝代：宋

拱極星文動少微，西南風物重光輝。
平生親友傾心望，共慶功名畢手歸。
車馬歡聲傳里巷，松楸佳氣雜煙霏。
長卿兒戲揚雄拙，未足公前較是非。
寄上金陵王荆公
作者：馮山
朝代：宋

聖賢遺陳跡，文章隱至神。
北天開盛際，南國起斯人。
兼濟希先覺，公傳襲大醇。
卑飛隨世俗，默觀養經綸。
僶俛懷鉛槧，徊翔表縉紳。
英聲搖海岳，高步出風塵。
去就遲難進，謀猷久未伸。
兩朝雖顧遇，大節每逡巡。
四海傾台輔，千齡偶聖辰。
有爲今道德，無間古君臣。
雕琢唐文盛，更張漢法新。
風霆傳信令，束縳解生民。
所志惟膏澤，當除亦斧斤。
寸心勞遠御，獨手助洪鈞。
鐘鼎無前蹟，江湖自在身。
功名非雅意，出處自天真。
鴻雁雲霄勢，芝蘭道路春。
軻雄平可駕，房魏淺非倫。
江漢無良産，衣冠竊濫巾。
才非當世用，仕爲有時貧。
銜策驅馳久，風波出没頻。
古心終少合，老態强難馴。
名教誰依託，文書但隱淪。
師門常耿耿，相府舊循循。
萬里音容闊，諸生氣義均。
絳紗瞻楚澤，白髪倦漳濱。
鄙俚雖能達，精微豈盡陳。
青雲如可附，何處更求仁。
寄仲賢朝議
作者：馮山
朝代：宋

仙雛曾伴學飛翻，三紀光陰一夢間。
龍坂舊游今獨在，鳳池高步已難攀。
衣冠每恨功名晚，風月誰兼富貴閒。
契闊人情應見念，故人憔悴老巴山。
寄利憲張充宗司勳
作者：馮山
朝代：宋

曾言英館願重尋，猶記當時戀别心。
千里江山勞客思，一年風物又春深。
夢中花發人將老，關外愁生酒不禁。
引領使臺歸未得，且疏懷抱寄知音。
寄子駿郎中
作者：馮山
朝代：宋

疊疊巴山走使軺，不辭巖險奉寛條。
頻来馬足行應慣，重見民情喜自謠。
雨過寒林微带雪，風生幽谷靜聞樵。
清奇定入騷吟筆，乞取郵筒寄下僚。
寄新先輩蹇頎子長書記
作者：馮山
朝代：宋

年少才華自不羣，果然飛步出儒紳。
漢廷大對無雙手，蜀學巍科第四人。
暫屈鵷鸞棲枳棘，行看鵰鶚離風塵。
東川佳氣因相待，共作榮歸晝錦春。
寄李獻甫運使
作者：馮山
朝代：宋

江淮勳績已優殊，重使西南出帝俞。
被澤民謠千里遠，望風邊事十分無。
文書頃刻隨談笑，騷雅雍容命僕奴。
旦暮即聞嚴召速，扶搖三省上鵬圖。
寄潭州何正臣君表待制二首·其一
作者：馮山
朝代：宋

繡指初從劍外還，文章開府冠羣仙。
忽聞五管傳邊警，又出三湘領使權。
偃息湖山非久計，翺翔鴻鵠待殊遷。
不同宣室因循召，台輔明時屬少年。
寄潭州何正臣君表待制二首·其二
作者：馮山
朝代：宋

高卑鵬鷃分難攀，豈意相知邂逅間。
北海舊時曾薦鶚，愚公終日尚移山。
平生泯默無他技，一顧差池已厚顔。
猶有功名心尚在，鑪錘當手待公還。
寄賀李修孺移利憲
作者：馮山
朝代：宋

纔出關来又入關，欲閒天意未教閒。
一生孤直知心處，三度交承隔政間。
食蔗羡君方有味，過屠憐我尚何顔。
功名不是蹉跎物，猶惜清時共仰攀。
寄陳蓬州圖南
作者：馮山
朝代：宋

臨老蹉跎来劍閣，故人留滯在蓬池。
光陰一别六七載，功業半生多少時。
謫宦可憐嗟子駿，徑歸難學羡誠之。
何當江上重攜手，同到三軒看舊詩。
寄題合江知縣楊壽祺著作野亭
作者：馮山
朝代：宋

野亭何處訪仙翁，安樂風煙逈不同。
千里清泉来塞外，四時佳景出山中。
偷身暫逐禽魚樂，放意翻成筆硯工。
醉伴逍遥無計去，鈎藤新熟荔枝紅。
寄題宇文之邵公南止亭
作者：馮山
朝代：宋

公南九亭名止止，亭不妄作名何爲。
羣公賦咏得深趣，清絕正與斯人宜。
鋪張止義到無說，使我下筆先遲疑。
聖賢出處無定轍，俯仰輕重爭毫釐。
云行非行止非止，由賜狂病淵騫癡。
公南少年負才術，試仕吐出胸中奇。
一言齟齬便投袂，自道豈欲求人知。
公卿文章強且起，舉手謝絕無還期。
傳家萬卷書史樂，負郭五里松楸悲。
岷峨嘉景照研席，事攪輒醉醒仍詩。
有時日晏臥不動，鬰鬰經濟埋如脾。
太師竹洞枕溫落，龍圖藥圃臨清伊。
二公止跡不止道，力與名教相扶持。
今君所處近伊洛，道在不必分高卑。
文章自可敵行事，荀孟皆我知爲誰。
亭非俗亭止非止，人物不到西南欺。
寄題希元承詔堂希元惠詩因次其韻
作者：馮山
朝代：宋

鸑鷟峰前舊隱亭，仙翁曾此被弓旌。
雲山每恨未能到，松桂向人如有情。
共把清尊慚北海，更聽餘論學南榮。
何須酩酊爲真賞，歸袖瓊瑰已自盈。
寄題榮守岑象求巖起太博清富樓
作者：馮山
朝代：宋

南榮太守傳詩郵，詩題清富城西樓。
樓中風物略已盡，行欲摸詠難爲酬。
憐公謫官不累意，如與萬象同優游。
偏州隨分與山水，好景散漫無人收。
昔人知宴不知賞，俗氣未斷煙雲羞。
凌靈把酒獨長嘯，歲久此地纔風流。
公帆南國走欲遍，聳秀浩蕩皆窮搜。
歸来耳目殊未厭，尚恐勝概遺遐幽。
九疑巖洞識元叟，三湘泉石逢柳侯。
名賢到處適所寓，非事筆硯搜林丘。
五年留梓恣登覽，百刹照水江環州。
得公新篇似相約，正上兜率吟清秋。
塵中嗜好屑可鄙，恨不徑往追公遊。
他時三老期一笑，愛閑豈是平生謀。
寄高梁守勾輔元
作者：馮山
朝代：宋

北按經時出，南歸計日趨。
幽花明澗水，細雨潤春途。
就歇開新醖，催行趁早餔。
故人休問吏，相見且歡娛。
小溪尉丘君父母年皆九十康强精明尚能讀書挫箴如五六十歲人相繼受恩命某固未嘗見也亦未嘗聞也因作詩遺丘君且以傳諸士大夫如果未嘗見聞則宜相與樂道其美而形於歌頌云
作者：馮山
朝代：宋

人間夫婦老難期，九十俱全古亦稀。
滄海蟠桃堪結子，碧梧棲鳳久忘歸。
君恩黄髪頒新誥，兒戲青衫著彩衣。
一尉三公無此樂，百年琴瑟在庭闈。
岑公洞
作者：馮山
朝代：宋

武龍南浦南，秀拔異衆山。
下有巖洞幽，嵌虚隱玄關。
岑公江陵来，一寓不復還。
養神脱塵滓，百歲如童顔。
至今遺像存，寂寞空幢幡。
老柏壯人氣，清泉遶回環。
暫爲物外遊，偷向壺中閒。
叟其靜者歟，深藏厭喧煩。
或將避擾攘，甘此石穴艱。
不虞身後聞，夐若高難攀。
萬事皆偶爾，多在功名間。
巴子臺
作者：馮山
朝代：宋

早渡鳴玉橋，竟登巴子臺。
雲林擁磅礴，磴道窮縈迴。
古寺不足觀，猶有南軒開。
浩蕩横深溝，逶迤環覆杯。
古人去我遠，萬事隨塵埃。
赤穴何渺茫，青山但崔嵬。
聞名不知實，此意空悠哉。
乍到輙復還，石滑倦去来。
苟能厭耳目，未免勞筋骸。
巴州聖壽寺小閣
作者：馮山
朝代：宋

危閣已可愛，野僧仍見邀。
灘稀逢水靜，城近覺山朝。
露發秋光潤，風吹雨意銷。
巴童不知我，孤興在漁樵。
幽懷
作者：馮山
朝代：宋

天地有常産，貨殖非善謀。
桑耿發機械，已動莫復收。
割膚啖其口，一身相爲讎。
世餒味邪說，十九成贅疣。
興王非管商，極治無裴劉。
幽懷十二首·其一
作者：馮山
朝代：宋

秋風蕭然起，喬木葉飛翻。
勁聲薄以怒，肅氣傷無痕。
洪鈞運不私，至義中有恩。
華滋脱塵滓，生意還本根。
幽懷十二首·其一〇
作者：馮山
朝代：宋

鷙禽出東海，矯翮與天鄰。
初從網羅誤，遂與韝臂親。
一肉戀主意，擊搏豈爲身。
飛飛山間雉，耿介不可馴。
幽懷十二首·其一一
作者：馮山
朝代：宋

山溪漲易涸，爲無千里源。
桐孫繞雲枝，下有百尺根。
物理不虚發，本厚末始繁。
功名豈易力，舊德資深蟠。
不知所從来，意氣行軒軒。
幽懷十二首·其一二
作者：馮山
朝代：宋

花草弄顔色，盛衰數日間。
富貴無定姿，迭起如循環。
外物偶相附，固有不肯還。
造化弗示私，力禦何其艱。
幽懷十二首·其七
作者：馮山
朝代：宋

秋後無多日，山中已倍寒。
蟲聲聞壁脚，霧氣出林端。
農事黄時畢，天形碧處寛。
騷人方適意，白露團幽蘭。
幽懷十二首·其三
作者：馮山
朝代：宋

晚林脱餘照，栖鴉上林端。
危枝不容足，踏踏殊未安。
相乘狐狸暴，寧苦風霜寒。
微生尚憂患，物理幾相殘。
幽懷十二首·其九
作者：馮山
朝代：宋

衆呼楚比死，瘈走華氏驚。
仲尼厄兵守，不輟弦歌聲。
外物匪憂患，中懷自險平。
古人縱天機，以道不以兵。
幽懷十二首·其二
作者：馮山
朝代：宋

嵯峨羣峰高，蓊鬰萬木滋。
一容樵夫手，誤落長松枝。
煙雲慘無色，禽鳥鳴且悲。
人心不爲慮，山意從此衰。
幽懷十二首·其五
作者：馮山
朝代：宋

少年氣力壯，巾車騁遊歷。
行人不能到，貪遠未有適。
昔人六十化，萬事豈如一。
誰爲持寸光，環中照心跡。
幽懷十二首·其八
作者：馮山
朝代：宋

吾羮畦有蔬，吾飯囷有粟。
人事少還往，山田自充足。
雞犬盡日閒，藤蘿照門綠。
物外乃如此，熙熙古風俗。
幽懷十二首·其六
作者：馮山
朝代：宋

高架環四壁，古書浩萬卷。
腐儒坐相守，大義老不斷。
羣言幾可用，吾道一能貫。
巨賢已經世，博士方浩歎。
幽懷十二首·其四
作者：馮山
朝代：宋

李渤隱嵩高，愈退名愈重。
區區水南北，一呼輙爲用。
沽激本同轍，出處或異動。
善閉不可窺，少室有餘頌。
廣灘驛寄知縣盧大年職方
作者：馮山
朝代：宋

轉步異南北，一程千萬盤。
將身試豺虎，無路出林巒。
數屋近相接，孤城猶認看。
回惶中夜發，况守二年官。
往時與今錢唐蒲資政傳正修史鄧內翰温伯同和唐韋考功張水部盛山十二詠畀開江吳令使榜於宿雲亭二十三年矣因緣登覽感慨疇昔復爲短篇以紀故事元祐二年正月二十八日安岳馮允南
作者：馮山
朝代：宋

曾繼唐賢舊唱酬，宿雲亭傳爲遲留。
韋温石上尋遺跡，蒲鄧天邊憶俊遊。
亭榭寂爲閒處所，溪山清带古風流。
神交冥漠相知遠，重把狂吟此暗投。
愛石堂
作者：馮山
朝代：宋

雙石非梓石，厥初置者誰。
埋没不知歲，復有賢者知。
王分逼漢邕，鄭篆源秦斯。
今人竟未及，墨本收清奇。
文字相稱古，銘記兼以詩。
鐵畫隱石骨，鬰屈蟠蛟螭。
李丞嗜奇古，見石喜且悲。
眈眈建華屋，落落刊豐碑。
爾来三十年，堂在石已移。
幸未仆作橋，上有車馬馳。
缺折從瓦礫，疊爲垣墻基。
一見叢篠間，若與平生期。
清泉去塵垢，始露金玉姿。
殷勤還兹堂，如母逢厥兒。
對以古書卷，環以秋竹枝。
勝舍結高義，出處相與隨。
夷齊秉達節，顛沛不少虧。
豈事燕處玩，可爲終身規。
嗟嗟石何有，三賞百見欺。
好惡凡在人，顯晦若有時。
官滿當捨去，棄置無復疑。
聊書告神物，爲我當護持。
戲謝趙良弼寄薏苡山藥
作者：馮山
朝代：宋

𦼮珠舂出真珠顆，山藥鍬開白玉團。
本草經中俱上品，故人書寄善加餐。
輕投已獲琅玕報，每飲兼資菽水歡。
欲把長篇酬厚意，吟腸無味苦搜難。
戲題辛叔儀花園
作者：馮山
朝代：宋

前載聞君說種花，重来軒檻早芬葩。
只知造化隨人力，豈覺光陰換歲華。
風雨不容孤客賞，馨香寧待主翁誇。
牡丹珍重偏開晚，料得開時已到家。
扶歡驛王衮居也梁承秀居今隆化縣李光吉居今榮懿寨皆土豪犯法禁以取夷滅
作者：馮山
朝代：宋

僭田收盡連蠻徼，舊版從来實漢民。
草染華風能不瘴，山離汙俗自無塵。
連城解喪吳王濞，鉅積終刑石季倫。
一代英豪猶不免，咄嗟三叛爾何人。
採樵行
作者：馮山
朝代：宋

朝霞朦朧入林塢，零星背篝腰破斧。
田家無田有門戶，不免將身犯豺虎。
禽驚鹿寒木丁丁，一篝數枝千萬聲。
嚴風裂膚催出日，入澗飲水饑腸嗚。
縫無尺布舂無粟，菜根掃葉燃難熟。
留柴趁市將輸官，一錢不救長饑寒。
年年採樵樵漸少，官家苗役無時了。
擊甌樓
作者：馮山
朝代：宋

石上辭人賦，城高古郡樓。
能將天外意，寫盡曲中愁。
湘瑟曾誰聽，巴江祇自流。
倚欄吟月午，臨下更遲留。
效皮陸體藥名詩寄李獻甫
作者：馮山
朝代：宋

半夏勞奔走，當歸計未成。
向烏頭雪白，雖遠志澄清。
白屋遊偏早，青雲夢數驚。
預知皆係命，無患可傷生。
泉水懷鄉國，靈仙得古城。
萎蕤差病力，安息媿民情。
蘭草園池靜，槐花道路平。
野翁宜散誕，故紙任縱横。
問話思黄葉，論文憶長卿。
餘糧添瓮盎，亂髪散簪纓。
紫蒨江山秀，婆娑桂柏榮。
楓香餘雨氣，桐葉變秋聲。
險語嘗鉤吻，昏瞳屢决明。
鸕鷀閒自酌，琥珀向誰傾。
莨宕官資淺，螵蠨活計輕。
每將蘇子校，多謝使君名。
滿把黄金屑，知音白玉英。
青箱空聚古，敗將敢論兵。
苦練詩方就，旁通筆未精。
前賢如及已，海藻願題評。
施州道上遇雪
作者：馮山
朝代：宋

易下山中雪，初寒塞上途。
郵燈催客起，澗水雜猿呼。
密綴林驚秀，輕蒙石變枯。
無人来寫取，十幅李成圖。
春意
作者：馮山
朝代：宋

賞花不須折，一折春思闌。
飲酒不必醉，一醉無餘歡。
相知共清賞，所屬聊孤彈。
朝繁坐臨池，暮惜行遶欄。
醒醉無異趣，開落同一觀。
鄰花隔墻悲，憔悴枝葉單。
鄰翁貪酩酊，疾起春向殘。
但知芳菲意，常作悠久看。
春遊
作者：馮山
朝代：宋

邀約東風共出城，雲容羞日弄陰晴。
看人牆外衝花氣，下馬石間聞水聲。
林蘖半從樵刃起，草牙還傍燒痕生。
趁時桃李參差發，得意禽蟲各自鳴。
開謝眼前窮物態，豐登時下見民情。
悔將詩筆隨春酒，萬景投懷醉不成。
春閒
作者：馮山
朝代：宋

好景雖心賞，多情半睡降。
春聲蜂遶屋，晴意鳥臨窗。
漸老依花徑，無機付酒缸。
人生求適性，何苦自樅樅。
曲細道中
作者：馮山
朝代：宋

一溪流石色，萬木聳山陰。
地僻有佳景，眼明勞寸心。
墜猿猶掛壁，驚鳥忽移林。
莫問去程遠，行人方苦吟。
有作
作者：馮山
朝代：宋

名塵愧屢拂，世垢思一澣。
急索脛已腫，虚驚背獨汗。
窘步裁免跌，高談卒成謾。
辰去將奈何，磨頭髻如彈。
木門早行
作者：馮山
朝代：宋

白虎前峰數尺高，露華蕭颯滿征袍。
只知眼底簿書靜，豈意山中車馬勞。
石夾雨餘重按轡，草間風動幾横刀。
通途聞說無多地，踴躍身輕意氣豪。
李待制寄僧詩有歇定之語兼聞有岷峨之遊因作詩以寄之二首·其一
作者：馮山
朝代：宋

無心宜與物相期，既歇須行似不疑。
出處休將人事說，功名多在老成時。
胸中白練何妨潔，足下青雲豈自知。
好取聖賢權進退，莫教輕重失毫釐。
李待制寄僧詩有歇定之語兼聞有岷峨之遊因作詩以寄之二首·其二
作者：馮山
朝代：宋

春遊遊盡欲尋山，杖屨岷峨只等閒。
但放高懷窮物外，不知清譽滿人間。
經年綠野常沉醉，幾日香峰暫往還。
自笑塵轅盤未得，逍遙無路一追攀。
東陽灘
作者：馮山
朝代：宋

蠢肕山窮處，東陽石鬭間。
數傾舡簸蕩，萬觸水回環。
遊子真亡命，忠臣固厚顔。
捨舟途入險，平地幾時還。
武侯廟
作者：馮山
朝代：宋

四百源流盡，三分氣燄高。
西州稱險隘，玄德夸英豪。
統正圖王策，關張汗馬勞。
相雄爭勝負，所得僅纖毫。
當世安危慮，斯人智識滔。
潛身規去就，擇主事遊遨。
仗順親歸漢，平凶首問曹。
河間屠血肉，江表戰風濤。
雅意存中國，單師靜不毛。
安知深政術，指畫露兵韜。
顧託情尤重，君臣義可褒。
南征才解甲，北伐遽投醪。
渭水開營壁，祁山擁節旄。
乾坤悲拆裂，荆棘誓鋤薅。
遠結孫權援，親將仲達鏖。
劉宗難再起，郭塢已長號。
家國猶殷富，衣冠亦俊髦。
中途亡轡策，束手類猿猱。
事業垂千載，風流尚一陶。
民思夔子國，廟枕蜀江皋。
壽史徒譏議，裴碑自固牢。
丹青嚴壯觀，松檜盡蕭騷。
醜虜終爲患，長弓未見櫜。
吁嗟擒縱術，祠下涕霑袍。
求劉忱明復龍圖爲畫山水
作者：馮山
朝代：宋

晉唐諸公重小筆，高價直與才名俱。
然多華丹少泉石，清格往往人間無。
至今百存無一二，存者真僞難分區。
營丘李成稱絕跡，峰巖秀拔非常模。
穆之灑落亦其亞，玉堂屏上瀟湘圖。
董屈許范凡數輩，隱隱俗氣藏肌膚。
乃知山水係絕品，筆墨造化非功夫。
要之文章之緒餘，世上真巧歸吾儒。
益昌臺府少文字，見性文室談毗盧。
龍門雪景生坐隅，山潛水奥爭奔趨。
倚空直幹鬭孤聳，緣險古道盤縈紆。
擁衲禪僧對寂寞，攜琴朝士来崎嶇。
主人肆筆聊自娛，新言默與天機符。
公家清白傳數世，經濟滿腹冰霜壺。
一言不用輙掉臂，五年蜀使甘馳驅。
時將素毫寫胸臆，寧復意外分精粗。
復古雖清尚許格，與可亦壯非燕徒。
豈如公思脱覊束，破碎嵩華傾江湖。
窮冬從公熟窺看，愛重不覺聲嗟吁。
靈峰北菀助蕭爽，雪不到地風號枯。
平生好畫已成癖，寧借不喜臨與摹。
出公門下欠公筆，有類客海遺明珠。
願公乘興一揮灑，束絹數幅光芬敷。
異時解組還故廬，皎潔將伴林泉軀。
渝州春雪
作者：馮山
朝代：宋

青帝雲車碾玉塵，陰機和雨付江神。
巧將清冷三巴景，妝出繁華二月春。
已凜寒威驅瘴癘，更流和氣助陶鈞。
勸農使者雖歡賞，猶念無衣索拊循。
温湯寺
作者：馮山
朝代：宋

温湯氣如蒸，冷泉寒於冰。
並流不相入，洶湧爭奔騰。
佛廬煥金碧，法地何時興。
二泉灑其間，回環清且澄。
維舟愛古柏，磴道垂千層。
殿堂絕纖埃，瀟灑嚴香燈。
敲欄施魚食，弄水摇懸藤。
一掬洗病眼，再潄袪煩膺。
遠訪豈憚勞，勝遊誠可矜。
溪行
作者：馮山
朝代：宋

野景久不見，溪行如有逢。
長苔梳綠髪，淺水卧青龍。
石出沙仍带，橋危柱半舂。
日欹猶下馬，赤脚洗塵蹤。
滴水巖
作者：馮山
朝代：宋

飛泉分下一巖寒，誰識神功借意難。
瀉出龍漦投石上，綴成仙佩落雲端。
離山便有江流雜，當道寧辭宿眼看。
幾把狂吟題不就，十年餘思在欄干。
漁翁
作者：馮山
朝代：宋

短棹撥輕舟，風恬江上遊。
機心重浪底，生計一鈎頭。
盡日不多得，中懷無寸憂。
夜深何處宿，孤嶼笛聲秋。
灔澦堆
作者：馮山
朝代：宋

巨石當江衝，江水皆倒還。
夏秋水石鬭，怒浪高於山。
長年欲下峽，防石如防姦。
乘流一無備，拳石皆險艱。
獨使灔澦誇，千載不可刪。
牟仲甫作雞終有意趣爲予寫鬭雞矜驕自得猶有餘勇因以絕句題其畫云
作者：馮山
朝代：宋

忘身爲利得忘形，棄彈莊生只自驚。
嗟汝虛憍氣方盛，何時全得似無情。
獨坐
作者：馮山
朝代：宋

兀坐窗牖寂，桐葉擲瓦響。
哀彈動秋聽，遠寄勞夜想。
擔荷幾踣面，自求不盈掌。
未躍且自固，欲高又誰奬。
甲子鹿鳴燕上呈諸秀才二首·其一
作者：馮山
朝代：宋

詔書天上頒春澤，經義人間沸海濤。
俊秀一時隨品藻，文章萬選即英豪。
溟鵬乍見摶風起，郡守寧辭勸駕勞。
當有奇才爲時出，中元佳氣似嵩高。
甲子鹿鳴燕上呈諸秀才二首·其二
作者：馮山
朝代：宋

重陽高會最風流，爲禮賢書席俊遊。
已愛食萍歌小雅，更宜攀菊賞清秋。
榮觀坐見邦人喜，壯志行期國士酬。
酒到從容當盡醉，登仙名籍在瀛洲。
發新安驛
作者：馮山
朝代：宋

偃蹇隨雞起，衰羸索酒扶。
風鉦嚴道從，霧燭轉崎嶇。
迎馬開熊幟，環舁簇虎殳。
山中耳根靜，清曉厭騶呼。
瞿塘峽
作者：馮山
朝代：宋

勝絕瞿塘險，西陵古地形。
巴江深洞穴，蜀主舊門庭。
王氣吞三峽，神工出五丁。
斜長天一綫，相對石雙屏。
瀑擊巖巒瘦，雲蒸草木腥。
衆流趨灔澦，遠意會滄溟。
顧盼如無地，幽陰似有靈。
白鹽懸日月，黑石鼓雷霆。
鑱鑿餘痕在，高深巨勢停。
魚龍憑險怪，煙霧鎖沉冥。
念昔窮探賾，嘗言駭觀聽。
波濤真激箭，舟楫遽奔星。
倒掛傷猿足，横飛羡鳥翎。
死生期一瞬，出没類浮萍。
葉上憑忠信，胸中混醉醒。
人煙逢瀼岸，語笑落沙汀。
瀝酒重灘下，回頭萬仞青。
停橈詢故老，借筆潤圖經。
二孟連稱帝，三川恃建瓴。
關防雖鞏固，基業旋飄零。
藝祖收長策，神旗指不寧。
彦疇空死節，曹翰首開扃。
五嶺劉歸國，重湖馬就刑。
磨崖誰刻此，遠續孟陽銘。
答中江程建用知縣
作者：馮山
朝代：宋

嘉陵水落沙带霜，舟師治舟還故鄉。
中江一别三四年，人情風物俱依然。
故人寄我江前吟，幽蘭調高無報音。
流水茫茫恨空瀉，會合合江江溉下。
答江安尉鮮于頃野翁
作者：馮山
朝代：宋

寶峰首相聚，錦屏袂一判。
音容阻良覿，歲月嗟易換。
我觀潼江曲，君尉瀘水岸。
到處逢酒徒，無人作詩伴。
南風灑襟袖，佳句適我願。
汶蜀幾萬里，信息偶中斷。
三軒風雅會，蕭條各分散。
孤吟少儔侣，衆喙易嘲囋。
念君同所嗜，路近聲可喚。
唱酬實相眷，牽率豈辭憚。
亹亹郊籍心，無爲簿書亂。
答王載監簿惠詩依韻
作者：馮山
朝代：宋

梓士多好學，獨君用心苦。
始策萬里足，相期一言遇。
荏苒去歲月，差池晚途路。
清節撓不變，雞鳴任風雨。
一日起仕進，光華照門戶。
謂予嘗遊從，復此再會聚。
清談語言約，老筆文字古。
新詩忽持贈，病目駭觀覩。
蘭芷得遠思，從兹識賢矩。
草木變秋節，悲風襲原鹵。
自可追賦詠，何須倦貧窶。
感慨無俗音，虹蜺俟重吐。
聞內舍榜將至
作者：馮山
朝代：宋

元豐內舍初公選，開寶中秋定試期。
四海諸生趨盛集，一朝新議破羣疑。
人傳學榜才張後，驛遞家音未到時。
莫怪虚名隨分喜，文章門戶欲支持。
與蒲宗孟傳正察推
作者：馮山
朝代：宋

五月熱無事，訟庭若掃刷。
眼底簿書靜，獨坐癡悶發。
上馬出門去，不避煩與渴。
幕中訪賢友，且欲紓擁閼。
灑水延我坐，解带意思活。
清談破塵滓，快若飲冰雪。
青衫雖同服，所處類巾襪。
道均語言合，殊不間毫髪。
十篇詩總解，金玉自磨戞。
往時草草讀，恨不見本末。
全編使我盡，萬漏都一括。
諸君好詩學，論議每相軋。
破碎失本源，十嘗見七八。
聖途久荒廢，怜君力鋤鏺。
漢安隆中集，應和類控楬。
馳騁氣力壯，嵩岱可手揭。
形容若繪畫，譏諷過賞罰。
迴頭索平淡，春興最清越。
意外得真巧，漫不露彫割。
此皆緒餘爾，太倉出圭撮。
予雖素無聞，少小頗姦黠。
僻澀追古意，芬芳慕賢哲。
獨自狂妄走，屢遭流輩喝。
中道偶成病，兩眼痛欲瞎。
見字輙昏霧，恨無金篦刮。
凜凜憂痼廢，那更尋舊扎。
平生志高遠，縮小僅如鉢。
又從縣道来，屈强且回拔。
吏責常恐嚇，民事日喧聒。
中煩變憔悴，餘憤成嘔噦。
銜轡脱未去，俛首就一秣。
大叫雖慷慨，壯圖已銷殺。
清華果無分，看人起門閥。
羡君名聲好，風誼縱超拔。
憑陵欲軒翥，去勢不可遏。
然猶滯巴徼，官況飽辛辣。
始初未識面，展手思挽撮。
相值偶相得，青松引藤葛。
意氣始投合，底裏盡表察。
文字本非敵，輕舫觸巨筏。
雅趣均厚薄，高論借迂闊。
窮中煩慰藉，何異魚喣沫。
俗態重趨走，仕路饒險滑。
且當學鴻漸，不能助苗揠。
窮達蓋有命，運轉隨坱圠。
蓋棺事始定，嘗聞古人說。
功名倘可期，因君爲尋掇。
與陳萬石
作者：馮山
朝代：宋

千首詩兼百首文，宗韓之子拾遺孫。
吾鄉此道嗟幾絕，先世餘風喜僅存。
三變聲名徒自惜，平生襟抱向誰論。
相知惟有貧相見，撥置窮愁付酒樽。
興州坐卧二仙
作者：馮山
朝代：宋

莫逆真心際混茫，豈將生死係存亡。
已驂雲霧朝丹闕，猶蛻衣冠寄異鄉。
姓氏不傳靈祕録，精神長在發圓光。
洪肩丘袂攀無及，分向塵中到老忙。
苦寒寄任瀘州伋師中
作者：馮山
朝代：宋

嚴飈肅林莽，暖日沉煙霏。
遊子事行邁，慘淡凌霜威。
斂策倦修阻，跡往心自違。
層雲眺孤鴻，徊翔鳴無依。
雍容念儔侣，欲息洲渚非。
此地正苦寒，盤身西南飛。
行縣道中遇暴風雨寄吕少蒙太博
作者：馮山
朝代：宋

霖潦經時路未通，公言行縣太匆匆。
安知風雨欺人處，正在溪山絕險中。
一出到頭餘日在，少留隨分覺途窮。
却因下馬心方悟，欲速無成萬事同。
西縣道中
作者：馮山
朝代：宋

漢水引我行，梁山邀我坐。
山水已清絕，春容碧相和。
下馬取酒飲，梅飄酒中墮。
日落醉不去，青茸草間卧。
詠雪
作者：馮山
朝代：宋

半夜風威壯，今朝瑞雪呈。
徊翔如有待，附著不勝輕。
疊疊雲篩下，番番雨簇成。
雕鑴非衆巧，融結似無精。
河漢潛欺没，乾坤欲混并。
漫空雖結白，觸處已縱横。
枯茂全妝出，窪隆一概平。
參差相掩覆，散亂或逢迎。
遠岫依稀失，高松獨自榮。
光明通鬼穴，肅殺下天兵。
揮霍偏隨馬，憑陵或遶城。
威稜生劍戟，物色儼冠纓。
樓閣危將墮，烏鳶噤不鳴。
巖封蹲豺起，岸斷蟄龍驚。
地軸猶疑折，林梢不易擎。
穠寒排瘴毒，和氣入春耕。
雖學峨峨勢，其如薄薄名。
暗銷知地暖，坐對覺神清。
交互當門舞，玲瓏照眼明。
味宜茶品試，力與酒權爭。
佳景誰能賞，幽吟似有情。
開罇煩點綴，喣筆爲題評。
舊說三農慶，量深一尺盈。
憂民心正切，擊缶助歡聲。
謝人惠兖墨
作者：馮山
朝代：宋

故人山東来，遺我數丸墨。
握丸大如指，盥手重拂拭。
濃磨向日看，古瓦增潤澤。
經屑不見紙，清光隱深墨。
書云舊所秘，聞今已難得。
庭珪死已久，至寶世罕識。
御府徒僅存，人間萬金直。
兖州擅高價，比歙固少抑。
古松亦將盡，神奇漸衰息。
文章不見貴，筆硯豈可擲。
牢落况此君，雖精淡無色。
憐君情好古，投贈兼以臆。
世事持此觀，噫嗟共冥默。
謝夔守賈昌言禮賓
作者：馮山
朝代：宋

伯樂善相馬，相內不相外。
造父善御馬，御成不御敗。
沙丘有病馬，志遠力未憊。
盤身怯泥土，俛首困草稗。
强起時奮迅，悲鳴輙喑噫。
駑駘倦相逐，童僕幾見賣。
斯人一回顧，世俗始驚怪。
冀北有駿馬，散蹄雨雹快。
去勢馳滅没，朝荆暮燕代。
銜轡苟庸拙，道途足險隘。
斯人一駷手，千里瞬息屆。
二者豈不偉，繄人而否泰。
相也命所係，御也才所賴。
名馬世常有，伏櫪固有待。
伯造不世出，古今重遭會。
相得互相起，兩致一無礙。
所以馬與人，功名各自大。
謝李獻甫寄鳳茶
作者：馮山
朝代：宋

雙鳳婆娑綠玉團，初綱猶怯禁中寒。
貴從侍從時宣賜，傳到西南作寶看。
旋碾合留清浩氣，親題何事寄麤官。
感公珍惠寧須試，一嗅煩懷已自寛。
謝梓漕李琮獻甫寄餘甘
作者：馮山
朝代：宋

戎南煙瘴地，草木富嘉實。
名果蓋數品，餘甘乃其一。
爛漫經暑雨，駢繁向秋日。
顆肥櫻綴圓，膚嫩李带碧。
始嘗猶餘木，酸澀固可斥。
稍味復土性，華池變瓊液。
冷冽祛酒毒，香芬破茶癖。
豈徒雜肴核，自可名藥石。
東蜀部刺史，江南夸聲蹟。
道與荆公合，詩爲梅老敵。
邊機屬未靖，使指煩遠適。
絕塞偶相值，慇懃爲珍惜。
殘菊雅趣尚，啖薤清讌逸。
分甘病漳守，筠筒手封羃。
三年官大道，襟抱塵土積。
語言變爲市，風騷蕩無跡。
開封命澡雪，一食至六七。
冰霜快口吻，塵坌併疏滌。
古意還五臟，清風生兩腋。
與公始邂逅，一言甚疇昔。
生芻感厚意，香草慕前述。
人道成以友，直諒久無斁。
磨厲出鋒刃，切磋至圭璧。
諍友本仁義，拂士忘疹疾。
或矯有所正，或投有所激。
始逆濟以順，始疏要以密。
物微可以興，騷雅固採摭。
公行浩河漢，求効畎澮益。
不爲小人腹，俗茹飫梨栗。
不作兒女口，甘滋事餂蜜。
庶幾功名會，或在交際出。
相知雖意喻，欲報粗言息。
追繼橄欖篇，慚無翰林筆。
讀劉賓客外集
作者：馮山
朝代：宋

七言常愛中山好，百首猶存外集多。
大約晚年知性命，一時清韻入中和。
森張劍戟雖無敵，隱約瑕疵惜未磨。
三遶花欄俱讀盡，杜陵回首鬰嵯峨。
豐都觀
作者：馮山
朝代：宋

横江聳孤峰，陟巘訪山境。
修廊轉空曲，古殿冠絕頂。
漢柏撫骨立，唐碑獨孤挺。
高踞自軒豁，遐追若俄頃。
長生盡室来，避世或箕穎。
逍遥奚所適，遺事傳緱嶺。
藥巖已無竈，烟雲但枯井。
風前凡幾過，物外初一省。
清風誰與遊，高步跼難騁。
賞梅呈李待制才元
作者：馮山
朝代：宋

鎮雅牆陰看早梅，滿城惟此一株開。
已驅禽鳥工夫盡，才共賓僚宴賞来。
月照寒姿凌畫燭，風傳香蕊墮清杯。
玉堂深切歸期近，少住花前醉幾回。
赴辟利臺吕少蒙運判以詩回贈依韻謝之
作者：馮山
朝代：宋

隨和箧笥號藏珍，物理求多漸失真。
騏驥已勝千里足，鷦鷯才寄一枝身。
自憐蹭蹬居前粃，豈意蹉跎接後塵。
窮達聖賢知有分，不同非望澤中人。
越公堂
作者：馮山
朝代：宋

古賢重遺愛，跡與江山遥。
夸者恣而已，事隨草木彫。
越公彼何人，構堂壓山椒。
四阿無寸支，千載不可摇。
自衒神鬼工，已窮草木妖。
吾嘗讀素傳，拊髀悲前朝。
無從借史冊，奮筆誅姦驕。
尚能毁兹堂，立使沴氣銷。
路傍柏
作者：馮山
朝代：宋

路傍有柏千尺高，數夫連臂環周遭。
十里煙雲護蒼翠，一天風雨寒蕭騷。
縱横萬蛇入土鬭，扶搖千騎盤空走。
豈能霜雪歲寒知，自有江山神物守。
五月炎光燒草木，柏影重重似華屋。
往還不擇貴與賤，借與清凉解炎酷。
本来無情柏與人，偶然相值如相親。
貴侯餘資萬鍾祿，不到流離親骨肉。
前時仗節徒東歸，觀望風彩爭奔馳。
族中俛首彈指意，安用富貴摩天爲。
誰人試從貴侯道，莫從此路爭榮耀，恐爲路傍柏輕笑。
辰陽館
作者：馮山
朝代：宋

辰陽號難理，五溪地相跨。
邊臣重綏撫，蠻獠愈驕詐。
封陲苦侵暴，文書困譏罵。
誰爲太守樂，一笑不得暇。
張公抗辰旆，烽障幾欲罷。
偃息有餘地，登臨無一舍。
迺興辰陽館，城東兩山胯。
泉聲落溪谷，湖光照亭榭。
花木親種植，朋僚日追迓。
投壺征虜祭，圍棋太傅謝。
高風邈難繼，維公並驅駕。
有客嘗一至，席參鄒枚亞。
覽物言思闊，醒魂耳目乍。
欲記傳之久，恨無文章價。
願公賁泉石，遊宴日来藉。
新詩上碑刻，佳景若圖畫。
旦暮趣召還，歸爲中州詫。
送上官基察推同年
作者：馮山
朝代：宋

我蜀君閩中，相去萬里餘。
同年皆白頭，此别當何如。
君行久或抳，一出無停車。
相忘豈人情，時寄西南書。
送二十二舍弟赴金堂簿
作者：馮山
朝代：宋

巴中倦奔走，歲暮增慘戚。
瞻望幾奮飛，那能季行役。
距家才十舍，身苦萬里適。
臨老如别何，相看數歸日。
送利漕劉明復朝議
作者：馮山
朝代：宋

中山元魏後，數世十三傳。
皆在河南葬，初從代北遷。
中書謀定策，大理力扶顛。
渝國乘機日，唐公起義年。
議高都尉識，名累侍郎賢。
原武輸期集，東阿舊俗悛。
河陰才被詔，戶部志繩愆。
八子生中葉，三台共一躔。
洪洞城不下，工待政無前。
昭輔書儀集，明宗禮意全。
中丞安出處，藝祖首詳延。
學士清臺閣，咸平起澗瀍。
斯文醇復古，宏議自摧堅。
江漢源何巨，公侯兆已圓。
信辭師魯誌，佳氣尹樊阡。
秘監花儒將，緱山酒地仙。
看公承遠構，發跡向孤騫。
浩蕩窮經笥，縱横信筆椽。
巾箱遺紫綬，伯仲襲青氈。
辨論多兵略，澄清累使權。
鳳鳴雄屏翰，鶉首富刀泉。
詔自南臺下，車隨北斗旋。
鵷鴻思舊侣，嵩少望歸鞭。
師節頻輕伏，戎腥未一湔。
朝綱今省戶，古道日經筵。
盡是徊翔地，行承咫尺天。
門施唐棨戟，冠珥漢貂蟬。
閥閱誰如此，功名盍勉旃。
慎無從子晉，輕去戀伊川。
孑立棲遲久，深知義氣然。
人情嘗歲月，物色自風煙。
士要文章别，詩因譜第編。
碑陰如可附，青玉爲雕鐫。
送夔漕王宗望蟠叟大夫赴闕
作者：馮山
朝代：宋

君子不苟然，每以中道居。
處身概有常，爲吏形其餘。
太原大夫公，使蜀元豐初。
蜩螗沸清晝，交道狼與狙。
公時於其間，素藴唯所攄。
紛擾目不瞬，開濟心自如。
蜀人恃以安，至今芬名譽。
更駕漕三峽，應手民瘼除。
適逢惠澤新，禁網闊且疏。
攫噬化爲麟，奔馳不能車。
公無異他日，法度方得梳。
均齊即人心，簡易平徭書。
天邊促嚴召，歲晚巾歸輿。
老成坐廟堂，收實攘浮虛。
有常豈易得，得見將已歟。
行看步臺省，自可風簪裾。
非才共封略，况舊遊門閭。
贈行期有知，知公當知予。
送宋構成之運判赴闕
作者：馮山
朝代：宋

曾留先帝紫宸班，高議雍容數刻間。
使節光華金口賜，鄉枌歌舞繡衣還。
鑪錘應手皆良法，斤斧投虛輙大姦。
坐席賢勞殊未暖，歸軺嚴召遽難攀。
豪曹自是青雲器，騏驥應無白日閒。
蘇孺故人聊養拙，君公行部每開顔。
新知邂逅情猶在，遠别逡巡涕欲潸。
人事去來寧可問，試看莊叟道中環。
送張子立龍圖知鳳翔
作者：馮山
朝代：宋

公家濟水源，愛蜀如蜀人。
公凡五入蜀，東峽西峨岷。
門生變交遊，故舊成姻親。
蜀味皆吾餐，蜀音即吾民。
潼川最後至，既至情亦均。
惡不待公刑，善不須公仁。
雍容如一家，笑語聞四鄰。
山時參公府，堊鼻看斧斤。
舉動出至誠，悠久疑爲神。
詔書西出關，馬首北向秦。
遲行客辭家，擁别兒戀親。
公歸且大用，顧蜀還無因。
風收彌勒花，雨壓長平塵。
滑臺爲公壽，公飲不過唇。
樂我奉公歡，榮虞適兹辰。
物色莽牢落，人情浩酸辛。
已辭尚可聽，少駐雙車輪。
送徐之才赴洋州
作者：馮山
朝代：宋

三河使指皆精選，八座郎官最上遊。
袖手看人趨要職，息肩隨分領偏州。
遐方暫屈嚴明府，舊部爭迎郭細侯。
常愛昔人爲郡樂，不妨循吏與民休。
枌榆指顧秦川近，臺榭周環灙水流。
闕下子牟心感慨，天涯賓客老淹留。
方將振羽趨庭鷺，豈便忘機狎海鷗。
青漢遶山迎隼旆，北風吹雪犯貂裘。
從来恩館深仁遇，依舊鄰封竊庇庥。
遠别不惟思酒盞，相忘何事更書郵。
郢中無和陽春曲，時寄新聲欲强酬。
送文與可知洋州
作者：馮山
朝代：宋

何事年年擁使麾，放身閒處避危機。
爲思清漢還重去，猶厭承明未肯歸。
天上榮途方策足，林間輕靄尚沾衣。
區區斥鷃寧能嘯，只得蓬蒿自在飛。
送李之純寶文二首·其一
作者：馮山
朝代：宋

平生玉帳恥論兵，勸學儒風已自成。
惟有愛民常慘怛，况曾廉俗舊澄清。
直將經濟爲仁術，不假中和助政聲。
從此回翔歸柄用，更推忠厚福羣生。
送李之純寶文二首·其二
作者：馮山
朝代：宋

邂逅當年最見知，台光雲霧阻重披。
忽聞潁上還朝日，正是漳濱養病時。
劍外江山愁遠别，天邊鴻鵠望歸期。
西南遺愛情何限，千載羊公墮淚碑。
送李才元待制二首·其一
作者：馮山
朝代：宋

直道崎嶇出禁林，江湖長有愛君心。
五年漢法更張際，千里潼江惠澤深。
天下鵷鴻方得侣，道傍桃李正垂陰。
邦人不用留行色，滿旆薫風入舜琴。
送李才元待制二首·其二
作者：馮山
朝代：宋

爲掾初逢幕府開，便將清望屬非才。
重来門下經年後，始見天邊促召回。
况有平生餘事業，此行高步脫風埃。
孤蹤已作溝中斷，休費工夫爲剪裁。
送李杞省句赴闕
作者：馮山
朝代：宋

使軺西走奉軍期，萬貨泉流向武威。
纔伴江聲關外去，又隨秋色日邊歸。
千尋蜀嶺供吟藁，一道秦川照錦衣。
莫歎奔馳傷浩氣，出羣鴻雁已高飛。
送李獻甫知吉州
作者：馮山
朝代：宋

六經出晚周，日月懸太虛。
幾蝕復幾明，微茫炎漢初。
清識隱虚粹，高風激貪懦。
翩翩起江湖，泛泛雜鳬雁。
發揚始使蜀，奔走非素願。
郎官雖內遷，相去才一間。
朝廷訪耆艾，人物尚清簡。
騫騰自兹始，寧慮歲月晏。
區區無足道，鄉社久息偃。
未契許投合，相濡念孤蹇。
迅翮舉莫追，窘步行輙踠。
把酒難一往，開琴試重援。
别鶴如可彈，新聲謝悽婉。
送梓憲穆珣東美度支移京西漕
作者：馮山
朝代：宋

剛强多少恩，寛厚或太迂。
峭直病不通，聰明至無徒。
達人固貴全，天理常不俱。
自非藴明識，暫解輙已紆。
穆公淮海英，厚重如魯儒。
疾惡鸇逐雀，養民烏哺雛。
斷獄求以生，好善久不渝。
孰謂公太嚴，威姦而惠愚。
孰謂公太異，中異外不殊。
然猶蔽高潔，不肯隨世趨。
美成固在久，巨材期營都。
西京近日邊，漕領出帝俞。
使權雖云重，吏責意已粗。
財利較圭撮，法制環刀殳。
天聽卑不遺，人言紛可虞。
公心公且明，應手萬事無。
階此將顯用，逸驥臨長途。
山也乏材技，盤薄困守株。
身浮一芥舟，業散千金屠。
衰遲戀鄉曲，荏苒歲月徂。
擺袖不願行，俗指爭揶揄。
惟公最見憐，情或昆弟踰。
每憐沙丘病，不作饑鷹呼。
秋風惜遠别，時去跡轉孤。
飛黄轉騰踏，斥鷃甘槍榆。
升沉各異勢，從此忘江湖。
送梓憲胡揆少卿赴闕
作者：馮山
朝代：宋

富貴一鼎味，謂嘗須過食。
功名萬鈞器，負趨少量力。
不勝苦爾體，不厭傷爾臆。
誰能達涯涘，百動靡一息。
古人去我遠，獨公抱清識。
進退處以道，始終完無隙。
車馬切嚴召，江湖正遥憶。
賢達事如此，貪懦猶且惑。
是豈時俗知，聱牙相緘嘿。
送梓憲鞏彦輔中散二首·其一
作者：馮山
朝代：宋

宏才高望出簪裾，尤向持平意豁如。
輦轂聲名三輔最，西南恩惠十年餘。
諸公每恨歸朝晚，美職行聞半道除。
今日老成應不次，中臺煩劇在刑書。
送梓憲鞏彦輔中散二首·其二
作者：馮山
朝代：宋

繡衣三峽始歸來，孤跡青天道上回。
牛馬經年馳使檄，雲霓終日望行臺。
鵷鴻去勢看千里，桃李遺芳占一栽。
都邑羣公如見問，漳濱衰病已難材。
送梓漕李竦端臣赴闕
作者：馮山
朝代：宋

道途去無窮，歲序嗟易改。
相知念遠别，遇物增感慨。
悲懽勞寸心，喣沬異江海。
南歸得嘉報，迅掉若旋凱。
機穽觸不發，神明怳猶在。
名因困愈重，事雖晚可待。
去就勿自謀，冥冥付真宰。
送江衍巨源提舉赴闕
作者：馮山
朝代：宋

潼川昔迎公西来，益昌今送公北迴。
常平使者豈公志，遠地久淹經濟才。
三年風績不勝頌，欲别有贈心胸開。
江陽夷蠻互讎格，邊將生事驚風埃。
連兵巨費久乃定，得失未可相償陪。
去秋西師出四路，欲舉夏寇除根荄。
精强挽運一蹉跌，十存四五良可哀。
河南數州入封略，惡土棄壤如塵灰。
傳聞敵氣漸衰弱，閫外復委將軍裁。
借將賀蘭作都護，戍守尚恐難栽培。
况今秦人極疲敝，菽粟貴重如瓊瑰。
諸軍零落氣未振，肯聽號令傳風雷。
看唐南詔吐蕃傳，往往因循成禍胎。
太上神明照幽隱，廣謀博訪無嫌猜。
近臣從容合公議，忍使漢地生蒿萊。
每思一飯三四起，感慨與語何人哉。
會公還朝方進用，不侍講殿歸霜臺。
瀘南關右飽聞見，詎肯戲笑隨童孩。
對揚上前苟可道，願持此語排姦回。
平生磊落致君意，豈慮言出爲身災。
送滿夷行秀才赴太學
作者：馮山
朝代：宋

漢唐諸儒經術淺，事業不及文章多。
六經意義失原本，次第疏鑿成江河。
聖朝羣公盡禹力，注海一導横流波。
淵源太學得至寶，洗出光耀猶鑴磨。
聖賢德業貴簡易，一氣自在生中和。
鍼醫馬蹄鑿渾沌，或恐純粹成雕訛。
君方茂年已知道，歸涉浩渺登嵯峨。
置身爵祿慶賞外，人跡斷處逢丘軻。
送王審言秘校潞州法曹
作者：馮山
朝代：宋

上黨緣青冥，勁氣西北隅。
黄河天際来，草木冬前枯。
其地號嚴冽，燕隴莫與俱。
氈罽護性命，冰霜結眉鬚。
土人一犯寒，斗酒沃始蘇。
中州宦遊士，未秋先嗟呼。
我聞已心慄，凍粟生皮膚。
而君風雪間，徑作壺關趨。
少年始任氣，慷慨若有餘。
自爲功名行，不憚氣候殊。
犬戎熾將滅，鬰屈迎天誅。
幕府收英才，富貴往何圖。
埋頭簿書底，齷齪終非夫。
功業彼何人，送子誠起予。
送王求柬之寺丞歸戎州
作者：馮山
朝代：宋

喜作送君詩，戎南人物稀。
文章詹首變，錦繡助先歸。
門卷容高蓋，江山照綵衣。
不須攻錯節，鵰鶚自横飛。
送程嗣恭正基提刑赴闕
作者：馮山
朝代：宋

從来貴閥多豪俊，失在矜持驕與泰。
白屋寒門亦有人，往往窮愁損英概。
得時舊恩報不暇，安能與語功名會。
驊騮擺首倦銜策，一蹶中途爲傷駃。
簪纓要重畎畝壯，所養既完發亦大。
磨礲寶刀挫圭璧，更向天資才術外。
正基太師丞相後，學愽文清古冠带。
天機不露驥盤櫪，雲氣雖升蜃沉海。
平生胸中未一出，萬事食間宜少待。
語默機巧孟軻盜，顔色睢盱次山丐。
世故未能以身徇，家聲欲傳道猶在。
遠别相知試一言，不是向人歌慷慨。
送苗子君運使赴河東漕二首·其一
作者：馮山
朝代：宋

聖君宵旰尚憂邊，移領并汾將漕權。
漢使已更三數節，壺關才下十餘年。
民情姑息方師後，兵計從容試上前。
卿相通途從此致，横飛鵰鶚上秋天。
送苗子君運使赴河東漕二首·其二
作者：馮山
朝代：宋

一顧生平於我厚，十年門下見公親。
祗知談笑無難事，誰識襟懷似古人。
遽别未遑論出處，相看何用惜沉淪。
清朝勳業誰相問，已向籓籬託此身。
送范百祿子功學士知諫院二首·其一
作者：馮山
朝代：宋

天庭高議破羣姦，先帝曾將侍從班。
談笑一辭雙闕去，縉紳遺恨十年間。
傾朝每憶劉蕡對，側席纔聞賈誼還。
言責逡巡非久計，行看鳴玉上鼇山。
送范百祿子功學士知諫院二首·其二
作者：馮山
朝代：宋

聖賢中道意何如，歷歷樊川論諌書。
要在致君成德業，不當沽直徇名譽。
平生忠義傾心際，後日經綸試手初。
得意古人多氣義，彈冠應有舊簪裾。
送蒲安行誠之秘丞興州簽判
作者：馮山
朝代：宋

春郊散輕靄，日出車馬動。
看君曉裝發，送客尊酒重。
衆人别良易，我别情靡共。
飛纓轉山曲，返頸即成夢。
雖夢去奈何，不夢存者多。
一言起相顧，慷慨成笑歌。
清吟散泉石，醉墨蟠雲蘿。
人生苦汲汲，浩如長江波。
江波西南流，君行方北輈。
林深足豺虎，路廢空亭郵。
處常山中居，出亦山中遊。
不嗟吾道窮，每爲斯民憂。
憂民竟何爲，從事猶俛眉。
晚達十六七，萬事懸難知。
但窮聖賢意，莫賦離騷辭。
有得常記我，以慰朝夕思。
送趙悦道叅政大資知越州二首·其一
作者：馮山
朝代：宋

乖崖威重兼之恕，正獻純風重以和。
高世清名公取盡，經邦餘事蜀霑多。
二江遺愛流長在，雙劍銘功壁屢磨。
聞向蓬莱指歸路，其如朝野具瞻何。
送趙悦道叅政大資知越州二首·其二
作者：馮山
朝代：宋

徒御紛紛擁劍關，蜀人感泣送公還。
欲知千里謳歌意，半在百篇文字間。
風霰道途方過闕，煙霞旌旆更尋山。
重金不負扁舟約，賀老鑑湖春水閒。
送趙良弼知廣安軍
作者：馮山
朝代：宋

巴黔萬山横楚封，洞庭碧海蛟龍宫。
潛靈蓄秀天疏通，楚人自古多材雄。
江陵故都當其胸，人物蕭爽馳英風。
良弼崛起聲其中，宏偉渾厚如山東。
才思婉娩春華融，論議慷慨無約豐。
高步壯領轅不容，徊翔盤紆巫與嵩。
拏舟向蜀沿涪潼，嘉陵一曲城古充。
鷹隼倒臂寧久籠，南榮霹靂醒愚聾。
歸来破裳未及縫，籍才檄起如旋篷。
瞿唐故交復相從，始適抱子今皆翁。
天真逍遙飲量洪，世事歷遍詩尤工。
有時語酣笑未終，環顧四坐皆虚空。
寒飈戚戚凌疏桐，去路山遠秋溟濛。
臨老合散情易攻，豈免淚下如兒童。
髖髀始見斤斧功，鵷鸞一息荆棘叢。
廣安地卑跼飛冲，席恐未暖行匆匆。
平時物理相磨礲，郡樂不在卑與崇。
唱酬自可輕開忠，無事日夕翻郵筒。
送鄧温伯
作者：馮山
朝代：宋

長羡横飛霄漢遠，多慚窘步路途窮。
如何會合青天道，俱是衰遲白髪翁。
萬里每嗟音信絕，一樽還喜笑言同。
遨遊莫作經春計，佇看高旌促召東。
送韓存寶閤使
作者：馮山
朝代：宋

君常慷慨論兵機，喜見韓侯定遠歸。
將略無窮雖世出，秋毫不犯似君稀。
封侯氣骨青春在，報主功名白日飛。
齷齪簿書何所戀，擬投儒服換戎衣。
送鼎倅陳安仁虞部
作者：馮山
朝代：宋

峨峨陽山，民資以仁。
僭陽欺天，不需不神。
而乞於民，泱泱沅江。
城繄以寧，横流潰川。
不畜不靈，將坎於城。
暴政殘俗，劇於懷襄。
猾胥擾民，甚於凶荒。
借公後時，吾民幾亡。
舞公入城，若旱而雨。
若霖而晴，頌公之還。
孰靈沅江，孰神陽山。
運使李獻甫有書云千山萬水之間泥濘勞苦不可勝言者因以詩答之
作者：馮山
朝代：宋

使車東按宕渠還，霖潦千山萬水間。
爲把仁恩行郡國，肯教愁色到容顔。
高賢本爲蒼生起，良驥應無白日閒。
從此促歸天上去，翺翔鵷鷺紫宸班。
過永泰文與可宅因寄
作者：馮山
朝代：宋

數程奔走倦征車，喜過蓬仙舊隱居。
秀氣峰巒排戶牖，清風樓閣鎖圖書。
一從高步東山起，重見深秋少室虛。
無計墨君堂上看，林間猿鶴共躊躇。
還楊恬天隱長官家集
作者：馮山
朝代：宋

經世才高若命何，微茫騷雅寄編摩。
純音已落人間久，孤憤猶存集外多。
喜看仙巢鳴鸑鷟，重聞古匣奏雲和。
殷勤歸秩非無報，誰爲沉文弔汨羅。
郊外
作者：馮山
朝代：宋

杖僻走世喧，吟靜追古意。
解巾卧柔碧，虛懷揖爽氣。
漏竹日脚紅，出亭山尖翠。
偷閒興未足，遲遲動歸轡。
鄰家婦
作者：馮山
朝代：宋

鄰家婦，一貧復一富。
舅姑愛憎苦不常，憎貧愛富多心腸。
富婦初嫁時，身上曄曄生輝光。
舅姑好財不好義，婦道無復較短長。
不如貧婦巧且勤，巧能養家勤養親。
君不見古來烈女傳，往往多是貧中人。
鄰家婦，一爲烏，一爲鴞，貧婦慈孝富婦驕。
重和四首·其一
作者：馮山
朝代：宋

羣俊爭求一字褒，諸公清識晉山濤。
蓬仙寥落誰人繼，史筆縱横自古豪。
勝爵頻傾知得雋，劇談無極坐忘勞。
勉行無負題評意，東蜀斯文價已高。
重和四首·其三
作者：馮山
朝代：宋

整此笙歌散鬰陶，雨簷飛瀑瀉秋濤。
吟情徹骨清尤健，飲量隨人喜更豪。
黄菊光容嗟向晚，哀箏言語恨徒勞。
相逢宜共冥冥醉，回首青雲路轉高。
重和四首·其二
作者：馮山
朝代：宋

郡筵瀟灑宴清流，疏懶相從伴奐游。
但喜狂歌猶應節，不知衰髪已傷秋。
多情共把金英看，厚贈慚無玉案酬。
未去且爲詩酒會，蕭蕭休詠白蘋洲。
重和四首·其四
作者：馮山
朝代：宋

年少相看自輩流，深知惟喜舊交游。
休言白髪參差老，只恐朱顔次第秋。
歡笑且從今日起，功名能有幾人酬。
逍遙不必分高下，鳬雁翩翩蘆葦洲。
重遊滴水巖
作者：馮山
朝代：宋

仙佩玲瓏白玉寒，每來常與寺僧看。
憂民未有林泉約，重到巖前爲解鞍。
重陽寄文與可
作者：馮山
朝代：宋

牛峰秋色翠相摩，還上凌雲宴綺羅。
黄菊縱逢佳節好，清歡不似去年多。
僧房次第依重到，霜月蕭條且强歌。
聞說洋州時節盛，不知高興定如何。
野澗
作者：馮山
朝代：宋

蒼莽長江迥，紆回小澗幽。
勢尋山脚轉，聲傍草根流。
暴雨沙汀漲，清風岸葦秋。
行行須到海，毋爲曲灣留。
開州盛山十二題·上士泉瓶
作者：馮山
朝代：宋

爲愛禪翁遊，潄泉聽泉音。
何當酌清泠，洗我塵垢心。
開州盛山十二題·宿雲亭
作者：馮山
朝代：宋

基構白石層，風物青山圍。
野雲戀幽寂，長遶軒窗飛。
開州盛山十二題·桃塢
作者：馮山
朝代：宋

聞說舊桃塢，歲久無殘枝。
春光已不到，猶有風騷知。
開州盛山十二題·梅嶺
作者：馮山
朝代：宋

繁梅照溪谷，蜂蝶殊未省。
巖風莫吹落，留妝臘前景。
開州盛山十二題·流杯渠
作者：馮山
朝代：宋

爲愛泉石飲，屢招賓朋遊。
浮觴来不倚，一水循環流。
開州盛山十二題·琵琶亭
作者：馮山
朝代：宋

片石胡琴槽，構亭事登臨。
考功閒中樂，非好世俗音。
開州盛山十二題·盤石磴
作者：馮山
朝代：宋

數步即一息，始知登山勞。
盤盤行徹時，跡與心俱高。
開州盛山十二題·竹巖
作者：馮山
朝代：宋

倒影蔽山骨，引根出巖腹。
誰人萬仞間，團團種青玉。
開州盛山十二題·繡衣石榻
作者：馮山
朝代：宋

御史來山中，拂石當優游。
非人勿據兹，恐爲山神羞。
開州盛山十二題·胡盧沼
作者：馮山
朝代：宋

中虚得嘉名，水清石環環。
天邊侍從人，來照冰雪顔。
開州盛山十二題·茶嶺
作者：馮山
朝代：宋

新萌雨露濃，嶺頭春味足。
緣雲採擷人，争收火前綠。
開州盛山十二題·隱月岫
作者：馮山
朝代：宋

月從海上来，清輝長礙山。
山前愛月人，唯看亭午間。
開州道中逢王子嚴中散惠詩依韻和之
作者：馮山
朝代：宋

經年東北望陽臺，阻奉從容一笑開。
良會俱從江上得，清風潛向坐中来。
詩成不倦乘閒寫，酒好何妨盡醉陪。
百老篇章今少見，滿懷歸去重瓊瑰。
閬中蒲氏園亭十詠·方湖
作者：馮山
朝代：宋

蒲柳春陰重，禽魚晚景多。
輕舟乘酒去，明月扣舷歌。
閬中蒲氏園亭十詠·朝真臺
作者：馮山
朝代：宋

聳秀山崗合，回環斗柄臨。
焚香無俗慮，一息見天心。
閬中蒲氏園亭十詠·涵碧亭
作者：馮山
朝代：宋

日影搖吟筆，煙光落酒盃。
猶嫌池外俗，移入鏡中来。
閬中蒲氏園亭十詠·清蟾橋
作者：馮山
朝代：宋

石面苔封合，波心月照空。
仙翁行道處，清影露華中。
閬中蒲氏園亭十詠·白蓮堂
作者：馮山
朝代：宋

平池風菡萏，照岸雪玲瓏。
無限騷人意，欄干霽色中。
閬中蒲氏園亭十詠·稻畦
作者：馮山
朝代：宋

物外溪山樂，窮中歲月優。
斯人招不起，十頃稻田秋。
閬中蒲氏園亭十詠·芙蓉溪
作者：馮山
朝代：宋

野景宜花看，秋芳近水多。
溪流光不斷，千尺粉紅羅。
閬中蒲氏園亭十詠·草菴
作者：馮山
朝代：宋

竹影搖金翠，泉聲響佩環。
菴前春日落，人向定中還。
閬中蒲氏園亭十詠·蓮池
作者：馮山
朝代：宋

疊疊波紋綠，搖搖雨氣香。
菱歌誰與發，秋興似江鄉。
閬中蒲氏園亭十詠·魚池
作者：馮山
朝代：宋

活水停無滓，嘉魚養不驚。
休言濠上意，秋鱠與春羮。
除夕
作者：馮山
朝代：宋

一年倐已盡，四序循無端。
兒女競别歲，隨蔬具杯盤。
長歌感時節，却羡僮僕歡。
明朝四十六，重把青銅看。
青塚行
作者：馮山
朝代：宋

郊外日暖春溶溶，十里不斷人相從。
填填車馬上墳去，踏盡青草行人蹤。
松柏影重楸葉開，一區塚舍全家来。
展看酹酒聚頭哭，哭盡更把松楸栽。
隔溪青塚高巍巍，塼片露出空餘碑。
子孫因官往南北，温暖時節無人知。
虚有官階又無食，舊日松楸已荆棘。
不及尋常百姓家，泉中却得兒孫力。
休休休，有子莫願爲公侯，有孫莫令從官遊。
每到年年寒食節，尚有一杯羮，来到墳上頭。
題澧州石門縣蹇周輔蟠翁太博三愛堂
作者：馮山
朝代：宋

石門險且僻，人煙萬山罅。
蟠翁老才望，来此屈英駕。
破漏煩補綴，嚬呻索慰藉。
力致乃坐享，少勞豈豐暇。
臨觀閴無有，游燕久以謝。
廢園近城邑，丘墟甚原壩。
高松困藤蔓，嘉果没荆柘。
斬荒使之出，蒼翠若圖畫。
直前走橋閣，當中建臺榭。
雍容賓朋席，左右書史架。
命亭以三愛，作詩盛誇詫。
韻險語怪絕，竊讀驚汗下。
嗟予苦覊束，相去止數舍。
深思一登覽，若渴不得蔗。
知君羣公表，甫爲兵民借。
復以三者樂，何時動歸靶。
吾鄉富風景，草木芬蘭麝。
錦水清於漢，岷峨不讓華。
蔡圃豈足道，寧爲耳目乍。
苟以吾言然，煩君少譏罵。
題范亦顔聖鄰同年集後
作者：馮山
朝代：宋

聖鄰生西南，豪傑如山東。
倜儻負奇節，脱身起蒿蓬。
文章學西漢，不作雕篆工。
東京太學生，議論傾羣公。
高適遊大梁，馬周隱新豐。
酒酣吐素蜺，意氣横煙空。
翻身落州縣，束手如兒童。
無人解秋隼，摩天看飛冲。
黄鶴垂兩翅，飲啄雞鶩籠。
始知命使然，甘作冥冥終。
資陽數尺墳，萬事隨秋風。
相從嘉祐初，擊發每兒蒙。
死生雖云異，坎坷略已同。
然猶有子棄，孤芳秀珍叢。
慷慨悲父書，收拾塵土中。
蘭山四百首，玉佩清玲瓏。
餘文隱圭璧，夜氣如長虹。
古人身後名，乃是不世功。
蜀士志不朽，存者唯卿雄。
有子兼斯名，昔否今始通。
聊書附篇末，相與傳無窮。
題靈溪寺
作者：馮山
朝代：宋

野寺無俗氣，勝遊方此迴。
水清巴字近，僧慧錦屏来。
秋閣山要起，溪門竹引開。
塵蹤不須掃，留恨寄蒼苔。
題馮公舉郎中清音亭
作者：馮山
朝代：宋

山水清音遶翠微，一亭風物里中稀。
爲憐魚釣生平處，還向功名事了歸。
白傅歌童聊自適，莊生鷗鳥自相依。
區區貧阮長嗟嘆，纔有林居便拂衣。
黄甘寄李獻甫
作者：馮山
朝代：宋

果山多果遍林丘，惟有黄甘格最優。
繁結幾經秋雨熟，完滋宜带晚霜收。
霞餘點綴青林遠，星散玲瓏綠葉稠。
秀色盈衢爭委市，穠香浮水半通舟。
金苞爛漫差三等，乳蒂龍鐘占上游。
一宴嘗珍皆絕品，萬錢要價或輕酬。
盤筵皎潔如圓蓋，梨栗粗凡似贅疣。
藴藉佳賓忻共賞，芬芳醇酎雅相投。
殷勤食指嘗先動，顧盼饞涎已自流。
花瓣瓊瑤紛落爪，雲腴冰雪冷侵喉。
蒲萄鎖碎終非匹，荔子肥甘僅可儔。
但效兒童貪磊落，不知牙齒怯颼飀。
力蠲消渴多年病，清釀騷吟一腹秋。
屬饜且行猶掌上，悶餘雖卧亦床頭。
膚輕漸密衣猶重，種好懸囊子尚留。
憔悴瀼西三寸小，酸寒東望一枚休。
檉均奴僕知郎貴，橘類砆砥比玉羞。
美實舊嗟遺貢禹，嘉名今愧下温州。
多栽厚利羸梔茜，一熟經時汗馬牛。
晚歲幸爲安漢守，眼明重到洞庭遊。
已將滋味千時好，寧免苞苴徇世求。
大嚼有誰能快意，素餐無事却成憂。
徐陵奬識詩辭古，胡濟矜誇賦筆遒。
願得新篇聊假借，庶幾聲望出遐陬。
黔江
作者：馮山
朝代：宋

黔江遠從思播来，黔中五溪此其一。
東出涪陵與涪會，日抱嵐光照城壁。
去年黔安方解纜，久倦崎嶇喜飛疾。
驚湍駭浪或當道，萬馬奔馳兩鋒鏑。
偶然劃過脱重險，千悔中流無路出。
瞿塘乘漲秋下峽，猿嘯穿流夜投驛。
魚腹未葬身尚在，虎牙屢磨魂已失。
巫陽一歲却歸来，還向江前酒重瀝。
龍門洞
作者：馮山
朝代：宋

古洞嵌巖活，青山氣象渾。
應龍常隱處，流水不知源。
鬭險雙峰秀，凌虛古木尊。
怪藤寒覆坐，修竹盡當門。
混沌誰開鑿，雲煙自吐吞。
深盤通海脉，横透露天痕。
日影循崖腹，泉聲遶石根。
江前塵不到，物外景常存。
避地仙蹤跡，清人俗夢魂。
功名歸未得，回首謝巖閽。
全州南城
作者：馮岵
朝代：宋

全州城南何壯觀，石崖爲趾江爲濠。
凌落渡江騎馬去，空濛瘴霧漫綈袍。
邐迤過灘水，小艇浮桐槽。
半渡急雨雪，舟師失飛篙。
雨飛山路水如注，石齒犖确森戈刀。
馬蹄轉側不得過，有力如虎空皮毛。
地窮路盡處，橫絕青山高。
褰衣扶杖躡天險，十步九顧愁猿猱。
長沙頓伏幾百折，背膂菌蠢盤鯨鰲。
馬瘦人力倦，野闊風怒號。
薄暮投宿驅濕厲，析薪爨鼎燒村醪。
一杯酸澀不可嚥，平原督郵羞兒曹。
我行湖湘歷八郡，政欲閲實寧辭勞。
才疏病懶事多廢，南山何日接蓬蒿。
清風明月共三友，山猿野鶴來二豪。
一江春水澄葡萄，蘆花萬頃眠漁舠。
睢陽五老會詩
作者：馮平
朝代：宋

詔恩分務許優閑，肯借留都獬豸冠。
名宦儻來空擾攘，丘園歸去好盤桓。
醉遊春圃煙霞暖，吟聽秋潭水石寒。
退傅況兼爲隠伴，紅塵那復舉頭看。
賦新繁周表權如詔亭
作者：馮彭年
朝代：宋

先生教子作通儒，詩禮親闈伯鯉趨。
亭構義方名昔著，詔頒封爵語今符。
榮因慈孝家聲振，默契絲綸寵數殊。
善慶誰能肩懿躅，賢哉奮達美相須。
詠史
作者：馮必大
朝代：宋

亭長何曾識帝王，入關便解約三章。
只消一勺清冷水，冷却秦鍋百沸湯。
遊碧落洞同李兟諸公
作者：馮慜
朝代：宋

絕景塵不到，暫遊神已清。
雲岫斂晴色，風桂含秋聲。
自得泉石興，誰貪軒冕榮。
巢由值茲室，必無箕潁名。
天香
作者：馮應瑞
朝代：宋

枯石流痕，殘沙擁沫，驪宮夜蟄驚起。海市收時，鮫人分處，誤入眾芳叢裡。春霖未就，都化作、淒涼雲氣。惟有清寒一點，消磨小窗殘醉。當年翠篝素被。拂餘薰、倦懷如水。謾惜舞紅猶在，為誰重試。幾片金昏字古，向故篋聊將伴憔悴。□□□□，□□□□。
句
作者：馮戴
朝代：宋

荆軻一去不復返，易水東流無盡期。
題徐氏金湖書院
作者：馮拯
朝代：宋

古艾地多勝，修寧景最幽。
溪聲常到枕，山色正含秋。
樹密苔封徑，庭虛月滿樓。
清輝光累世，高義藉名流。
上知己
作者：馮時行
朝代：宋

十年宦海塵埃客，文墨於人有底功。
天遠寧知心匪石，官卑不許氣如虹。
唐雖未老行將老，衍不應窮究竟窮。
何日得君天上去，收雲拾雨借長風。
中巖
作者：馮時行
朝代：宋

曠絕無人境，超然乃真遊。
如何許世俗，踏破蒼苔幽。
我知大士心，月印千江秋。
示迹蓋偶爾，雨罷雲亦收。
層巒擁肺腑，修幹騫龍虬。
巉巖近恐墜，窈窕翠欲流。
標指諒非月，索劍寧刻舟。
倚杖聽松風，聊爲信宿留。
中秋探韵坤字
作者：馮時行
朝代：宋

山雨連秋懶出門，嬋娟佳節更堪論。
一年有限天知已，萬里無雲月返魂。
淡影參差收海岳，清光浮動洗乾坤。
擬憑樽酒相酬答，遮莫沈沈下別村。
中秋飲張仁甫家探韵得玉字
作者：馮時行
朝代：宋

數日及中秋，迎月試新醁。
清暉困屏翳，頑陰費驅逐。
廣座迷樽俎，高堂費燈燭。
未用恤一眚，何妨縱百沃。
見人如見月，張家呼小玉。
九日邀郭信可登龍鶴山
作者：馮時行
朝代：宋

已脫青衫付酒家，請君含笑岸烏紗。
百年行見星星髮，一醉須還歲歲花。
令甲許人休吏卒，峯巒邀客上煙霞。
龍山故事依然在，莫把風流讓孟嘉。
二月將半雨過花盛開二首·其一
作者：馮時行
朝代：宋

一年青春日無幾，二月小雨花齊開。
底事我禁愁思得，可能不近酒杯來。
山青樹樹明於纈，江遠村村爛作堆。
老罷興來須抖擻，自吟詩句自相催。
二月將半雨過花盛開二首·其二
作者：馮時行
朝代：宋

最憐半見或不見，更惜欲開猶未開。
樹遠祇疑隨水去，枝低還似傍人來。
不堪小蕊樽前落，可忍殘紅砌下堆。
著盡工夫春自去，不須風雨惡相催。
代簡寄壁山諸友慈洞硯
作者：馮時行
朝代：宋

聞道諸郎長似林，臨池已遣學山陰。
信傳鴻翼兼雙硯，物比鵝毛表寸心。
書札總無緣懶病，襟懷堪寄有孤吟。
歸裝準擬隨春色，歲酒須留待細斟。
伏虎寺
作者：馮時行
朝代：宋

良友百年新，芳遊十日共。
蒼壁聯躋攀，清湍競揮弄。
雲來萬壑平，風過千山動。
奇處合中分，歸作平生夢。
假守蓬州視事二十日以臺章罷黜行至溫湯作此以寄同僚二十韵
作者：馮時行
朝代：宋

聯事春將半，去官春未歸。
儒冠真蹭蹬，祖席有光輝。
罷遣親刀筆，勾牽坐釣磯。
同寮多俊彥，投老失親依。
坐席丘無煖，扁舟蠡亦肥。
泉聲清夢寐，山色浄裳衣。
竹杖隨時拄，山杯信手揮。
荷天將土苴，爲我易煙霏。
州縣徒勞耳，簞瓢殆庶幾。
不糜公廩粟，元長故山薇。
白髮心猶壯，丹途計益非。
人生今殄瘁，世路只歔欷。
苦潦人將溺，思援手病痱。
道孤誰歎息，迹蹇共嘲譏。
去矣猶迴首，憂之欲奮飛。
古今難骨鯁，風俗易脂韋。
深峽真浮海，溫泉當浴沂。
空山猿擇木，豐草馬辭鞿。
已遂孤雲遠，猶通一徑微。
年年如問信，深覓薜蘿扉。
偶成
作者：馮時行
朝代：宋

越羅與蜀錦，被體何其華。
豹胎與猩唇，適口良自佳。
佳美未必得，飽暖不可賒。
明通紙勝雪，樂昌墨如鴉。
更招南浦石，四友相寵加。
謾薰新寧香，時烹固陵茶。
蕭然文字間，亦足爲生涯。
僧有悟策者見予於珞磧江上誦程子山孫季辰李仁甫賦成都信相寺水月亭之什僕曩客成都朝夕過信相鑑公求此詩至再三余謂詩於佛法業成綺語每笑訶之不爲作今策誦二三公佳句起予追賦長句付策令寄鑑公
作者：馮時行
朝代：宋

天行明月地行水，水月相去八萬里。
天公大力誰能移，月在水中天作底。
我心與月明作兩，真月本在青天上。
雖云佛說我別說，恐入衆生顛倒想。
少城城隈佛宮闕，客哦水月僧饒舌。
三峽水寒梅花時，起予對月賡此詩。
元日二首·其一
作者：馮時行
朝代：宋

穀旦休祥見，元朝氛祲開。
日車扶曉出，斗柄斡春回。
致理歸廊廟，私憂尚草萊。
太平豈無象，天意是胚胎。
元日二首·其二
作者：馮時行
朝代：宋

日月新年節，乾坤舊觀還。
鬰葱浮曉霧，紫翠動晴山。
御氣籠宮闕，朝班雜佩環。
遥知王會散，喜色粲天顔。
再和
作者：馮時行
朝代：宋

人言不飲酒，神形不相親。
我云不遊山，足攣不可伸。
徑須向泉石，抖擻人我塵。
况復山林姿，豈類軒冕人。
出門見四野，便有羲皇淳。
昔遊頗有得，已事猶可循。
異時春開陰，晴霽如秋旻。
殽簌粗提携，不必皆奇珍。
客居我貧者，尚能乞諸鄰。
相與臨小軒，眼界浩無垠。
水繞拖長带，山來趨小臣。
軒前聳朱鳳，曾是棲羣真。
飄遊邈何許，蹟可訪遺民。
吾徒况健步，人扶必怒嗔。
頻行當導引，能除體不仁。
想當聞此約，喜見顔津津。
必不類世俗，咫尺小參辰。
鳥語聽妙轉，草軟藉芳茵。
信宿得蘇李，良會如荀陳。
翻思塵土中，旦暮走踆踆。
有如對酸醯，未啜已深顰。
放意寬衰颯，收機入混淪。
尚欲挈妻子，終焉老西岷。
或欲東入海，披髮謝冠巾。
况茲一日遊，暫令耳目新。
於事竟何補，在己徒自辛。
騎馬事干謁，汩汩窮昏晨。
不如且行樂，一笑酬中春。
再和
作者：馮時行
朝代：宋

煌煌六藝學，兀兀門亦專。
耕道宜有秋，而我適旱乾。
疏鬢日月邁，破衣霜雪單。
誰謂四海寬，已覺一飽難。
失計墮簿領，署判手爲酸。
皇家挈天綱，昨下如綸言。
冷眼看匠手，雌黄英俊間。
華堂玉塵動，繡簾香鴨殘。
爲國得一人，可使天下安。
當時呼畫師，我愧寧不然。
策勳徑投筆，守志甘抱關。
渥洼萬里心，束芻老廄閑。
豈無苜蓿盤，可以羞晨餐。
豈無芰荷衣，可以備祁寒。
天地日莽蒼，逢辰諒多艱。
世既不吾與，不去良亦頑。
摇摇故山心，長風動旌旃。
君今門下士，良莊滿人寰。
與我各相去，何啻一小千。
異時白雲邸，仰君分酒錢。
富貴無相忘，勿徒况永歎。
再登岳陽樓
作者：馮時行
朝代：宋

樓高臨迥渚，天闊上丹梯。
雲盡樹不去，水平天更低。
江湖分去住，吳楚亙東西。
遐矚寬幽抱，愁多望轉迷。
冬至有感
作者：馮時行
朝代：宋

蕭辰俛仰及嚴冬，白髮空云是至公。
造雪不成天本恕，喚梅未醒句無功。
可能人事無消長，只待天時有變通。
節物相關愁似醉，一庭霜葉一窗風。
出郊以江路野梅香爲韵得路字
作者：馮時行
朝代：宋

居然麋鹿性，疏散疾已痼。
杖策城東門，曠景引閒步。
日正摇江影，春已暖沙路。
疏梅忽相值，與我如有素。
清芬煦嚴律，玉骨洗寒露。
頗復動詩興，况乃有酒戶。
與君嗅花飲，飲罷爲花賦。
攬此冰雪姿，裁作山間句。
更得雙南金，何遜似風度。
夷融興未愜，短景不少駐。
呼僮扶步歸，要折花無數。
出郊題瀼東人家屋壁·其一
作者：馮時行
朝代：宋

入座山如屏障，卷簾風滿衣襟。
正是梅花時候，怡融恰似春深。
出郊題瀼東人家屋壁·其二
作者：馮時行
朝代：宋

風引晴雲度去，臘催殘葉飛來。
短景餘寒幾日，安排都放花開。
到墊江先作詩寄郝令君蒙老
作者：馮時行
朝代：宋

盛家山前古雀籬，寒烟冷雨別君時。
後來空作相逢夢，此處端成一笑期。
已聽歌謠增喜樂，未聞謦咳祇飛馳。
急須倒屣迎徐孺，一榻高懸更爲誰。
劉守生日
作者：馮時行
朝代：宋

天清地浄行清秋，帝命吉祥驅蓐收。
九霄墜露濯仙骨，冰壺翠鑑塵不留。
十年持節東西州，繡衣輝煌照遐陬。
山之岷峨水之涪，兩川至今騰歌謳。
渝城突兀大江頭，豈足滯公霄漢遊。
鬰葱之山海上浮，上有仙人老浮丘。
玉井蓮開花作舟，載公縹緲登瀛洲。
瓊瑶之臺白玉樓，霞裾飄飄海上遊。
仙人吹簫勸黄流，一觴不老仍不愁。
始知仙凡隔塵土，人間衮衮真浮漚。
十七日夜月色尤佳與韋去非東亭小酌
作者：馮時行
朝代：宋

秋來瑶海浴嬋娟，天上人間又一年。
有酒何妨三夜看，無雲尚見九分圓。
樓臺迥憶仙遊眼，村落遥思禁曙煙。
斗柄銜山風露冷，歸來清絕不成眠。
南至即事
作者：馮時行
朝代：宋

愛惜清秋預恐貧，豈堪時序過來頻。
待梅沽酒無多日，隔臘看春只並隣。
俗薄連牆成異縣，時難佳節是蕭辰。
望雲還卜中興日，濺淚乾坤一小臣。
又和子應遊萬州岑公洞
作者：馮時行
朝代：宋

泉細或疑雨，巖深微見天。
暫來如可老，長往不難仙。
石髓層層落，松聲樹樹傳。
欲歸重回首，明月傍船舷。
友人惠酒殊佳用清光滑辣四字爲韵以謝·其一
作者：馮時行
朝代：宋

六府萃百感，攻愁須酒兵。
故人如我知，侵月走雙甖。
手裂絳泥封，瓦盆貯瑶瓊。
我生百世後，見此聖之清。
一飲肺腸潤，再飲毛骨輕。
何必跨茅龍，超然欲遐征。
友人惠酒殊佳用清光滑辣四字爲韵以謝·其三
作者：馮時行
朝代：宋

苦懷茅屋底，夜歸船軋軋。
酒榼對魚籃，照路燃藁秸。
及門呼弟昆，長少常七八。
酣腸如有神，造化不管轄。
朅來久欠此，君乃餉甘滑。
大醉今復狂，醒來恐愁殺。
友人惠酒殊佳用清光滑辣四字爲韵以謝·其二
作者：馮時行
朝代：宋

先生飲至和，尺宅如鑑光。
餘力暨酒醴，百甕春朝陽。
洗我朱墨塵，凌風龜鶴腸。
醉鄉更飽歷，歧路久已荒。
休吏閉齋閣，三盞通真梁。
到處百慮息，其俗如陶唐。
友人惠酒殊佳用清光滑辣四字爲韵以謝·其四
作者：馮時行
朝代：宋

冠豸取能觸，佩劍取能割。
飲酒移氣體，我亦嗜清辣。
舉白欲下咽，丹腑已通達。
溫溫坎離間，正氣自旋斡。
於焉養真勇，險語犯天闥。
千鍾建太平，豈徒爲消渴。
句·其一
作者：馮時行
朝代：宋

妾身在代不如意，漢中胡中俱斷腸。
句·其二
作者：馮時行
朝代：宋

兒童便讀山中記，老大纔登記裏山。
同王公佩和老杜韵·其一
作者：馮時行
朝代：宋

新長篔簹竹，傍穿薜荔牆。
夜須邀月坐，晝不待風凉。
剩放梢添綠，斜將籜抱香。
幽居絕還往，相伴興何長。
同王公佩和老杜韵·其二
作者：馮時行
朝代：宋

敝屋甫環堵，此君憂面牆。
當窗蔽寒綠，入坐薦清凉。
客詠閟餘響，佛薰留散香。
老成看氣骨，霜雪表靈長。
同郭師聖司空仲容探韵得江字
作者：馮時行
朝代：宋

孤月流高天，分影遍千江。
我來無人境，亦復窺幽窗。
好客如佳月，開門輒摐摐。
月到客亦到，不隔山㟅谾。
把手入茅廬，笑語鐘新撞。
一鳴驚人友，更挾飛鳬雙。
連璧光照眼，老我心所降。
呼童洗瓦盞，竹葉傾山缸。
清谿漱鳴玉，老樹森高幢。
更招二三子，放懷山水邦。
分題得佳句，一字鼎可扛。
男兒樹勳德，出手便可樁。
願移詩句力，挽俗還純厖。
惟予心已灰，庶幾鹿門龐。
和丁利用韵
作者：馮時行
朝代：宋

末路初傾蓋，春風一繫舟。
英姿森劍戟，餘論有春秋。
時事朝暮別，年華日夜流。
徒勞是州縣，東去勿遲留。
和何子應夜讀書
作者：馮時行
朝代：宋

軒頊握元氣，堯舜法令疏。
三王備文物，古意漸欲無。
周平一東轍，列國異車書。
祖龍失雲雨，大漢天爲謨。
後更十數姓，年歷幾千餘。
滄海屢清淺，興亡如合符。
生平笑書簏，遠覽資良圖。
滑浄一棐几，萬代忽森如。
佳處仍三復，此意良不虛。
豈無太乙來，青藜夜相呼。
挈我遊太初，天地如蝸廬。
以思不如學，聖言豈欺予。
和何子應盛山一首
作者：馮時行
朝代：宋

徑掃風雲浄，爐薰山谷香。
青葱環暗壁，金碧跨崇岡。
小雨留歸旆，飛霞落酒觴。
干戈遽如許，稅鞅更何妨。
和何子應記所見
作者：馮時行
朝代：宋

公事有餘暇，披衣繞風林。
高吟起高興，閒事引閒心。
未種淵明柳，方鳴子賤琴。
幾多疏散意，矯首亂山深。
和何子應遊西山
作者：馮時行
朝代：宋

乘時休杖屨，勝槩洗塵凡。
屏障開蒼壁，龍蛇拔老杉。
水明花並倒，山疊玉相攙。
卜築公相可，吾當住翠巖。
和劉仲廉新年春望二首·其一
作者：馮時行
朝代：宋

年於鬢髮最相干，又作新正一再看。
懶共燕泥烘午霽，吟隨鶑樹澀朝寒。
餘生已分千人後，燥吻猶須百榼乾。
愁絕向來飛舄伴，蕭然形影若爲歡。
和劉仲廉新年春望二首·其二
作者：馮時行
朝代：宋

闢掠閒愁自不干，因春成老亦看看。
花枝本自能時樣，燕子從前有歲寒。
酒著酡顔衰似健，杖扶沙步雨猶乾。
杜門何似頻還往，藉綠簪紅趁逐歡。
和史濟川見贈
作者：馮時行
朝代：宋

歲晚扁舟雪霰邊，蕭疏與君俱可憐。
向來共厄黄楊閏，別後相逢白髮年。
覓句剩煩梅作興，攻愁直縱酒稱賢。
故人一笑誠希闊，得失休論布幔天。
和向文叔見寄
作者：馮時行
朝代：宋

煙雲浩蕩五湖身，老向風塵學問津。
白髮只應無奈若，青衫定是可憐人。
草侵吟枕依依夢，花傍愁襟故故春。
江上負暄樵牧晚，素書千里慰蕭辰。
和嘉州通判賈元升見贈
作者：馮時行
朝代：宋

山城鳥鵲喜，佳句來春風。
浣手三過讀，散我磈磊胸。
當年過秦論，千載猶爲雄。
今觀妙好辭，蹀躞追前蹝。
文章信有種，字字含徵宮。
少城初識面，軟語開沖融。
秋月耿高懷，春水瑩清衷。
俱墮人事海，煩促難舂容。
况乃燕雀卑，未易參鸞鴻。
別來邛筰外，一笑誰與同。
羨君對賢牧，快飲如渴虹。
何當款齋閣，餘瀝借衰紅。
所幸九河潤，密通千乘封。
臭味譬草木，我輩情所鍾。
夢隨沫若水，下與九頂通。
更願洗老眼，見君攀翔龍。
和張仁甫李花韵
作者：馮時行
朝代：宋

江頭誰家千樹李，影落清江徹江尾。
風吹扁舟到花下，花間啁啾亦欣喜。
瑶林成徑千步長，花光燭天天半香。
恍如坐我羣玉府，飛瓊酌勸青霞觴。
勝事此游難具列，照映肝腸盡明潔。
老懷已戒語作綺，新詩向擬風回雪。
東家西鄰詩更奇，一時共借花光輝。
更須妙索留春句，無使花飛春告歸。
和張仲山寄酒
作者：馮時行
朝代：宋

兵厨盎盎孚盈缶，憐我十年青濮口。
投醪分惠繼以詩，詩更分香過於酒。
酒瓶詩卷墮我前，頓使幽棲添二友。
朝吟直到屋翻日，夜醉不覺山銜斗。
也知庭內無留難，掃除弊事如揮帚。
龜陵千里數萬家，誰不高擎加額手。
公餘退食多燕衎，一斗百篇困何有。
餘波借與草木春，况是江頭釣魚叟。
更煩遣騎日聯翩，暖熱縉雲先馬走。
和李堯俞郎中西歸有感
作者：馮時行
朝代：宋

去留出處勿相關，煉得心丹已九還。
自有文章爲鼓吹，只將廊廟等雲山。
百年有酒堪留念，萬事無心忘駐顔。
郎署分符舊名姓，安知不在覆盂間。
和李堯俞韵
作者：馮時行
朝代：宋

海頭歸到峽江濱，新歲殘年只並隣。
梅自多情工惱客，月如知己輒親人。
江山縱肯容吾老，猿鶴應嫌不自珍。
從此扁舟須駕閣，名教魯史續書麟。
和李工部月夜
作者：馮時行
朝代：宋

天地渾無滓，清光濯肺肝。
倚風哦絕唱，想像見仙官。
照我竹書冷，戀君銀鬢寒。
家山想同夢，倚玉夜闌干。
和楊偉明韵
作者：馮時行
朝代：宋

黄花不待我西歸，去載空吟九日詩。
今載擬招風月友，共醉黄花香滿枝。
佳辰不許負佳客，我友南北如分岐。
驕馬行嘶縉雲碧，楚狂使我無退之。
把杯聲作噫吁嚱，傷予未遇空嗟咨。
雄文自是送窮術，那憂窮鬼長相隨。
牘中燦燦藍田玉，有誰懷寶遇明時。
慷慨男兒當自料，少把閒愁愁所思。
和楊團練元韵
作者：馮時行
朝代：宋

此生渾褦襶，秋鬢漸鬅鬙。
跂德山徒仰，雄談壘更增。
奇謀閒袖手，佳句老傳燈。
起我棲遲意，寒鳩欲化鷹。
和楊拱辰見惠
作者：馮時行
朝代：宋

所操或異趣，竝席寧相親。
臭味儻不殊，千里情猶伸。
古今邪正間，何啻萬微塵。
平生閲世眼，服膺無幾人。
濟濟數君子，厖然氣深淳。
南郭服仁義，轍跡世所循。
楊侯墨池孫，清厲凌蒼旻。
公幹抱奇藴，謦咳皆瑰珍。
造物豈私我，惠我爲德鄰。
賤子嬰禍羅，蹭蹬巴江垠。
棄逐類秦客，憔悴如楚臣。
九死不能悔，百煉未失真。
敢希鳴玉侶，庶混擊壤民。
飲水蠲煩燥，薰香懺貪嗔。
朅來古安漢，息黥幸依仁。
至道迷所適，避風時問津。
昨者枉車蓋，正值霜雪辰。
厨空無盛煙，坐冷乏軟茵。
牆頭丐鄰翁，殽核粗且陳。
公言我未暇，語竟即踆踆。
挽袂不可止，滿坐顔色顰。
公方遲騰踏，我已甘隠淪。
我歸楚之夔，公家蜀之岷。
感此會合難，時來笑脫巾。
酒戶較深闊，句法窺清新。
縱遊當秉燭，正恐別鼻辛。
公能勉此樂，我及留中春。
和楊良卿韵新自興元歸見貽二首·其一
作者：馮時行
朝代：宋

飽聽玉帳報平安，猿鶴關心又乞閒。
再理十年君杖屨，來分一半我雲山。
歌能著意傾愁斛，酒解將紅染病顔。
老去世情銷未盡，尚希東閣管窺斑。
和楊良卿韵新自興元歸見貽二首·其二
作者：馮時行
朝代：宋

人間平地有危機，歸去應先未辱時。
少著青衫元自懶，老簪華髮更何疑。
向曾汩沒痕猶在，尚此廉纖愧自知。
惟有冥鴻心一寸，從今寤寐考槃詩。
和王祖文
作者：馮時行
朝代：宋

河東河北塞煙長，誰作今年一葦航。
已見五龍思自奮，似聞兩虎却相傷。
麟臺君有青雲路，蝸舍吾其白首郎。
憂國憂家連夢寐，端知不復有他腸。
和蔡伯世韵二首·其一
作者：馮時行
朝代：宋

鉅璞希音未易知，芒鞋竹杖祇相宜。
還收北伐六奇計，歸作東遊五勝詩。
千里雲山通夢想，十年笑語隔心期。
擬憑浩蕩長江水，日落烟寒寄所思。
和蔡伯世韵二首·其二
作者：馮時行
朝代：宋

中郎風調世間無，敢謂明時德不孤。
掃地焚香詩得計，曲肱飲水道如愚。
寄書只說遊山好，臨老都緣學佛癯。
白帝一來真漫浪，時人無用便題輿。
和郭信可秋夜有懷
作者：馮時行
朝代：宋

又是山寒水綠秋，年華冉冉鬢邊流。
一聲孤雁人千里，三點寒更月半樓。
宦海浮生成底事，騷人徹骨是長愁。
天空地迥淒涼夜，一曲商歌一掉頭。
和郭信可苦寒曲一首
作者：馮時行
朝代：宋

朔風吹沙邊雲黄，行人墮指鳥獸僵。
鷫鸘裘弊醉何有，呼吸七氣成冰霜。
畫堂繡幕圍絲管，馥馥麝煙紅吐煖。
貧人尺布不可縫，夜長展轉牛衣短。
將軍領戍山上山，勁弩折角刁斗寒。
鐵衣照雪夜如水，哀雁一聲心欲死。
年年官賜冬衣絹，婦女從軍身不遍。
來歲忍寒須努力，農家饑死無人織。
和陳舜弼中秋有感三首·其一
作者：馮時行
朝代：宋

宦海浮沈久倦遊，一聲雲雁一襟秋。
只今楚客多愁思，况是潘郎已白頭。
何處有山堪寄老，此時無月亦登樓。
寸心或是孤雲起，浩蕩天涯不可收。
和陳舜弼中秋有感三首·其三
作者：馮時行
朝代：宋

人間八九不如意，獨坐蕭蕭愁絕時。
空有此心誰領會，知余明月是襟期。
婆娑寒影不知老，呼吸清光能療饑。
今夕不妨休見面，旱苗須雨一深犂。
和陳舜弼中秋有感三首·其二
作者：馮時行
朝代：宋

相別相逢總是天，朅來醉月又經年。
君歸已買三山馬，我去仍求一水船。
貧富勿論俱是夢，雨暘休問苦無田。
中秋已過重陽近，頻向離筵醉拍肩。
和食笋二首·其一
作者：馮時行
朝代：宋

敢將蔬笋擬甘鮮，清瘦肥癡定孰賢。
氣味比僧從淡薄，支離似鶴要輕便。
未隨煙客登山屐，且輟江神飲馬錢。
一歲可能三百把，骨青髓綠配松仙。
和食笋二首·其二
作者：馮時行
朝代：宋

麞牙鴨脚色相鮮，更遣逢迎酒聖賢。
齊魯大邦應自美，煙霞清興豈相便。
風神肯慢吹成竹，市老能教省直錢。
早晚蕭然文字飲，何須喚作地行仙。
和鮮于晉伯游卧龍
作者：馮時行
朝代：宋

四十髮已白，百謀無一成。
林泉有夙志，芝朮寄晚程。
人間好山水，往往盡經行。
輒忌墮圭組，所至欲有營。
卧龍勝蘭若，曩游愜平生。
蒼茫紫翠間，藤蘿路回縈。
上方攀躋迥，遐矚襟宇宏。
風颯秋嶺瘦，雲護曉泉明。
汲甘潄芳潤，擷香佩華英。
境迷煙霞痼，道豁人鬼盲。
是時駕言旋，濡毫記前楹。
於今已八稔，愧負猿鶴盟。
君今倚巖桂，泠然賦晨征。
仙人餌白石，幽士飯青精。
興託風塵表，咏味見高情。
欲往從之遊，秋夢一羽輕。
靜躁本異趣，出處諒欲誠。
胸中一丘壑，敢以易功名。
杖藜如可再，君爲寄先聲。
南嶽寬嘲笑，北山緩譏評。
行亦老菟裘，今姑隠市城。
此心隨雲歸，與山日逢迎。
夔州撫屬陳行之座上作
作者：馮時行
朝代：宋

雲細不成雨，虛從萬里還。
卸帆逢故舊，把手話間關。
酒濁消千慮，春新見一斑。
便須開口笑，白髮不勝刪。
夔帥范太尉生日
作者：馮時行
朝代：宋

秋空無雲倚太阿，天駟不受金盤陀。
英姿傑氣狹宇宙，却立引手攀明河。
已辦長纓三百尺，縛取胡雛寄飛馹。
徐揮白羽掃龍庭，停驂戲勒燕然石。
落落雄圖九萬里，白帝屈公朝夕耳。
天使中興氣象自公還，還當與公金石年。
夢蘭堂
作者：馮時行
朝代：宋

小雨清塵淡煙晚。官柳殢花待暖。君愁入傷闕眼。芳草綠、斷雲歸雁。酒重斟，須再勸。今夕近、明朝乍遠。到時暗花飛亂。千里斷腸春不管。
天仙子
作者：馮時行
朝代：宋

風幸多情開得好。忍卻吹教零落了。弄花衣上有餘香，春已老。枝頭少。況又酒醒鶗鴂曉。一片初飛情已悄。可更如今紛不掃。年隨流水去無蹤，恨不了。愁不了。樓外遠山眉樣小。
天華寺亭二首·其一
作者：馮時行
朝代：宋

老去心如水，眼明猶愛山。
偶來出己意，特爲破天慳。
能使渺茫處，盡歸尋丈間。
公餘成踐蹂，心事等雲閒。
天華寺亭二首·其二
作者：馮時行
朝代：宋

一亭開浩蕩，千載納幽閒。
日色射丹巘，秋姿凝翠鬟。
人家屏上見，鷺點鏡中還。
冷宦驚人眼，無妨飽看山。
學古堂爲毛應叔題
作者：馮時行
朝代：宋

昔人性嗜古，服用皆古先。
有虞作漆器，弊碗歷世傳。
貨貲以得之，其費溢萬千。
孔席伯夷杖，乾沒乃復然。
家貧遂行乞，猶丐九府錢。
此語雖詼嘲，義理茲可研。
學古學其心，其用則蹄筌。
軒轅騎蒼龍，舜入九嶷巔。
古意已寥廓，如酒醨其元。
君生萬世下，劫火經幾燃。
作堂表佳目，意與開闢連。
譬如引猨臂，踶跂摸蒼天。
雖則如上說，膠談豈稱賢。
今人亦古人，面目等媸妍。
饑食寒而衣，天地靡變遷。
澆風揚末塵，胡爲莫洗濺。
忘機使神守，抱朴貴純全。
六籍燦日星，泓泓聖賢淵。
滑浄一几案，羲皇列吾前。
薰染庶可久，膏肓儻其痊。
聞君憙事者，有子鸞鳳騫。
作詩助鼓譟，吾徒俱勉旃。
安清洞夜坐有懷
作者：馮時行
朝代：宋

屋角錦樹風飛揚，陰岑夜色凝清霜。
結庵雲竇謝塵俗，危然搔首憂偏長。
背燈顧影空寂閴，亦復自怪何昂藏。
人生百慮已大瘦，顧我耿耿無他腸。
年來戎馬暗河朔，宵旰十載煩吾皇。
時將朝事問府主，藁街未見梟狼羊。
我亦乾坤一窮士，癡心未肯老爲郎。
浩歌慷慨擬投筆，門外太白空煌煌。
願學北地傅介子，一節出斬樓蘭王。
客丹稜天慶觀夜坐
作者：馮時行
朝代：宋

家山千里秋風客，搔首夜深寒雨窗。
萬古興亡心一寸，孤燈明滅影成雙。
鬢邊日月如飛鳥，眼底塵埃擬漲江。
高枕欲眠眠不穩，曉鍾迢遞發清撞。
宴林簡州桃園
作者：馮時行
朝代：宋

樂昌溪東大江頭，脫木老屋風颼颼。
開門滿院種桃樹，桃花主人林簡州。
明年二月爛照眼，簡州西川醉春晚。
憑誰管領江上花，但寄玉醪三萬盞。
爲君對花連日夜，翻杯作雨雨花下。
使桃大如王母所種高參天，直使花氣連西川。
宿石洞峽
作者：馮時行
朝代：宋

五十七年來往處，扁舟幾繫亂雲邊。
江山寂寂渾無恙，鬢髮絲絲也可憐。
水背黄牛吞七澤，杯翻白鶴過羣仙。
差池世故渾如此，底事長歌亦浩然。
寄張昭度
作者：馮時行
朝代：宋

知君多暇豫，山縣少追胥。
日晏未鳴鼓，夜分猶誦書。
相思千里外，一見二年餘。
錦水連三峽，時通雙鯉魚。
寄越州張子文待制二首·其一
作者：馮時行
朝代：宋

霜清玉潔紫微人，海水羣飛蹭蹬頻。
首尾七年歸剪拂，東西萬里隔聲塵。
酒杯强遣愁中趣，藥裹長隨健裏身。
天遠征鴻飛不到，登高極目更傷神。
寄越州張子文待制二首·其二
作者：馮時行
朝代：宋

風塵綿邈想懷家，爲報平安向海涯。
壻舊能詩鳴曉雁，兒初弄筆抹秋鴉。
陶張蹇石真心腹，王蔡韋侯比輔車。
更有梁山何小隠，要乘春漲別金華。
寄題何子應金華書院
作者：馮時行
朝代：宋

吾聞何月卿，逸氣欲傾瀉。
詞源浩班揚，詩律薄風雅。
想初讀書眼，坐閲燈幾炧。
士生貴適性，安得計用舍。
青鞋踏九疑，絲絇遠金馬。
飄然瀟湘遊，采芷動盈把。
吁嗟既憂患，猶得營萬瓦。
我無茅一廬，劫劫思里社。
寄題龐宮使提舉山齋二絕·其一
作者：馮時行
朝代：宋

才及中年便買山，山中何事可怡顔。
當時白傅登臨眼，物色渾歸几案間。
寄題龐宮使提舉山齋二絕·其二
作者：馮時行
朝代：宋

白衣蒼狗變浮雲，過眼紛紛不可論。
晚歲逢迎真耐久，青山相對兩忘言。
寄魏相之
作者：馮時行
朝代：宋

胡塵漲中州，大雅欲陵替。
遮眼惟甲兵，開口無丁字。
君從何方來，落落清廟器。
豈覓佳吏部，惠然枉輪駟。
快語真起人，坐久益宏肆。
復歸磨破瓦，自寫錦囊秘。
敲門遣長鬚，恍若明星墜。
意遠出寥廓，沈謝堪叔季。
昔人重勳業，文章乃餘事。
當其困湮淪，慷慨動幽思。
舊筐儻好在，萬代作清吹。
聽君發餘論，堂堂藴經濟。
賈生求屬國，居然不自試。
飄飄雲雨峽，風沙正憔悴。
老聃柱下史，莊周漆園吏。
鴻鵠千里心，蹭蹬戢遠翅。
平生有筆硯，艱難不相棄。
得失與憂樂，付此一游戲。
舉手忽盈紙，不知老將至。
達士要如此，何必苦酸鼻。
凌江我二友，大非俗士比。
與君共朝夕，可以忘世味。
嗟我謀生拙，汩汩耗元氣。
相逢思共載，羈紲但長喟。
別後有新詩，莫忘情所寄。
一瓢落清江，頃刻荷清賜。
一飲一再讀，一篇爲一醉。
寒食夜坐
作者：馮時行
朝代：宋

雨餘虛廡靜前墀，坐到空江月上時。
馬嚼青芻喧夜寂，人圍綠幕夢歸期。
一年已是逢寒食，千里誰能慰客思。
留宿春城愁落寞，杏花明日更離披。
寓棲隠僧舍讀書
作者：馮時行
朝代：宋

茅竹無錢結翠霞，歸來棲止梵王家。
夜窗聽雨翻書葉，曉研凌霜注井花。
已隔朱樓安管鑰，獨尋碧磵問津涯。
蘆簾紙帳門如水，兀坐蒲團事不賒。
寓興
作者：馮時行
朝代：宋

乘軒知有負，啜菽苦無歡。
萬事等一夢，寸心當自安。
荆卿甘度易，李愿喜歸盤。
默坐發深想，春山猶夜寒。
將之瀘南
作者：馮時行
朝代：宋

幾年落魄劍南州，重入蠻鄉覓舊遊。
十驛出城難夙駕，一生浪跡愧虛舟。
家留異縣懷親老，夢繞滄洲恐鬢秋。
白馬鳴寒如可問，此身端復謝沈浮。
就得勝寨遣人入巫山買酒
作者：馮時行
朝代：宋

聞道巫山縣，秋深好白醪。
形神須此物，觴詠本吾曹。
馬杓勝鸚鵡，羊羹當蟹螯。
暮寒催渴肺，徑欲賣青袍。
山中宿小民家夜聞虎因有感
作者：馮時行
朝代：宋

虎叩門，山風裊裊吹黄昏。
編蓬爲戶隣虎穴，敢於虎口寄浮生。
干戈時有人相食，吏猛於虎角而翼。
虎叩門，不敢入，使我愴惻長歎息。
山居
作者：馮時行
朝代：宋

溪带三弓地，山開一蓋天。
茅簷低沒霧，藤路細迷懸。
惡草翻新耨，獰彪突舊穿。
爭雞喧腷膊，靜鷺立攣拳。
翠著衣襟濕，嵐薰草樹鮮。
老夫甘廢棄，末路寄沈綿。
水出桃源俗，人來谷口賢。
心期如水冷，世事絕風傳。
瘠瘵高眠穩，疏慵入靜便。
酒缸開半熟，茶餠索新煎。
溫飽無餘事，安閒得剩年。
勝遊欣此始，妄想置從前。
出處非吾浪，乘除計亦全。
况因心地靜，粗了佛家緣。
零落餘生在，寧無火裏蓮。
峽州楚塞樓
作者：馮時行
朝代：宋

東南上流蜀之門，領畧形勝斯樓存。
岷峩之西江發源，勢如建瓴注平原。
出門頓息波濤喧，五溪七澤相吐吞。
蜿蜒紆餘带城垣，山亦却立且踞蹲。
排青疊翠來庭軒，座隅彷彿聞清猿。
我來新律當正元，天地清夷日晏溫。
主人延客開清樽，酒酣疏襟忽孤鶱。
北望兩京手可捫，感時撫事銷客魂。
比聞狂酋如封豚，灰飛煙滅華夷分。
赤縣神州宜細論，翠華幾時驅育賁，歸挽天河洗乾坤。
願見從來中國尊，老夫日拭雙瞳昏。
布被
作者：馮時行
朝代：宋

天地一指耳，笑付杯中春。
蒙頭布衾在，得失更勿論。
前時曳竹杖，步過桑麻村。
買費一千錢，十年度寒溫。
恭儉德之基，福謙有鬼神。
未能行於人，敢不施諸身。
常君挽詞
作者：馮時行
朝代：宋

龜城之山龍蟠崛，山下佳城何鬰鬰。
一抔黄土百年心，數字寒旌萬里骨。
風愁雨悲春色死，生長何方葬於此。
亂離溝壑半公卿，不得如君君有子。
我生苦晚復異縣，平生不識先生面。
但聞其見元祐時，傷今思古爲此歎。
廣安朱義從爲渝上霜臺之客母夫人年八十餘極其孝養一日有三白鷺翔集中庭不去義從作翔鷺亭識其事縉雲子爲賦此詩
作者：馮時行
朝代：宋

振振鷺，鷺于飛。
白華遺音詠潔白，故此翔鷺呈鮮儀。
萱堂八十癯仙姿，無心更出風絮詞。
夜入佛觀燈耿耿，晨翻貝葉多髮絲。
郎君風標晉人上，芙蕖照映清漣漪。
晨昏定省履聲細，鷺兮飛躍隨彩衣。
吾聞擊石百獸舞，又聞上世巢可窺。
余生眼明見異事，感今懷昔爲此詩。
建炎庚戌中秋夜與同官相期於月下既爲具頑雲障空不可人意作詩以紀之得賞見二字·其一
作者：馮時行
朝代：宋

散懷誰與儔，風月茲吾賞。
好景會人心，宿約每不爽。
蓐收濺明河，玉露洗穹壤。
肅肅夜氣寂，皎皎素沆漭。
飛出未半弓，已照天地廣。
茲夕豈易得，久矣俟清賞。
雲師誰爾忤，屏翳蔽虛敞。
萬事不可必，變化如反掌。
太清一滓穢，幽娥動懸想。
誰爲披層霄，快哉心技癢。
聞君洗瓦盞，倒遊有餘盎。
何當數列炬，酣歌散清響。
有月固來游，無月須一往。
建炎庚戌中秋夜與同官相期於月下既爲具頑雲障空不可人意作詩以紀之得賞見二字·其二
作者：馮時行
朝代：宋

玉皇敕諸天，茲夕盡羣見。
驅雲收月光，反照玉京宴。
老龍翻海窟，沓靄鬰萬變。
天公有嚴令，遺隙無一線。
蕭蕭寒桂影，可想不可見。
生平謝惠連，與月有深眷。
對影無清暉，把盞不下嚥。
亦聞顧兔藥，天成非九轉。
可使騎清風，飛入廣寒殿。
安得一刀圭，扶我超宇縣。
稽首分帝觴，飽以瓊爢薦。
回首鄰清娥，相將以遊衍。
人間滴與瀝，役役自卑賤。
張公升挽詩
作者：馮時行
朝代：宋

掃地綠覆牖，撥醅香繞牆。
是非閒處少，日月醉中長。
薤滴悲歌露，柯寒落葉霜。
百年成底事，宿草任蒼茫。
張明遠自持其所居萃勝亭記來求詩爲賦三篇·其一
作者：馮時行
朝代：宋

靜躁固異秉，出處良一途。
巖前東來人，翻然應時須。
赫赫帝者師，去與赤松俱。
鐘鼎與林泉，天以私吾儒。
窮達俛仰間，取捨亦須臾。
曲士胸臆窘，屈伸自囚拘。
長往信已隘，不休諒其愚。
倚天霜崖姿，岱表張延符。
桂棟辛荑楣，超然結雲廬。
花草粲綺羅，清飈發笙竽。
岡巒爲肺腑，煙霞相友于。
逍遥以徜徉，聊可與爲娛。
伏櫪萬里心，勿作山澤癯。
張明遠自持其所居萃勝亭記來求詩爲賦三篇·其三
作者：馮時行
朝代：宋

文章蓋代手，千載柳柳州。
落筆記山水，奇香撼琳球。
開卷一再讀，宛若從之遊。
歷歷爽心目，毛髮爲颼颼。
若人嗜清曠，步履素得幽。
攬勝得樞要，天地不可搜。
巉巉華山孫，藤蘿護維陬。
絕頂葺荷蓋，風月共夷猶。
物色自飛動，與我相答酬。
千里入睥睨，遠眼縱莫收。
憑軒寫清絕，文與境趣侔。
柳魂不可招，君幾紹前修。
何當棄圭組，從君送清愁。
張明遠自持其所居萃勝亭記來求詩爲賦三篇·其二
作者：馮時行
朝代：宋

百城何岧嶢，儲清自太初。
靜境超人寰，羣仙之所居。
清都閟寶籙，宮闕函丹書。
真人拜玉庭，天帝手自除。
寶蓋相參差，縹緲來空虛。
我欲從之遊，茲山遂慵疏。
朝霞以爲食，浮雲以爲車。
此意靡堅决，西望空欷噓。
君今定不凡，買山自菑畬。
上方切層霄，伊蹊百步餘。
瑶草破霧收，青精凌雨鋤。
往往逢迎間，松喬曳雲裾。
爲我語羨門，問訊今何如。
彭山道中
作者：馮時行
朝代：宋

劫劫真無謂，遲遲再有行。
斷雲峰出沒，殘照水分明。
遠意誰能共，長亭空有情。
從今離別夢，逐夜到江城。
思歸
作者：馮時行
朝代：宋

安用區區五斗爲，竹籬茅屋喚人歸。
閉門高卧不通客，倚樹長吟懶繫衣。
秋稻水乾還築圃，春蠶桑盡欲鳴機。
山雲野樹吾家物，身瘦何妨道自肥。
恭州楊倅生日
作者：馮時行
朝代：宋

鳳龍虎豹無凡文，墨池太玄之裔孫。
至寶不琢粹璞具，猶有太古羲易淳。
渝州別駕未足論，嘯歌已是騰清芬。
一錢不輸縣官手，飽食長歌耕壠雲。
生朝佳氣氤氳集，歡聲一境聽洋溢。
願從黄童至白首，年年擊壤歌君壽。
感事詠菊
作者：馮時行
朝代：宋

寒花冷艷爲誰發，霜露泠泠祇汝侵。
弱質向人如有託，清香絕世本無心。
會逢仙老收靈藥，不用騷人費苦吟。
十載豈無陶靖節，東籬蕭索待知音。
憶淵明二首·其一
作者：馮時行
朝代：宋

晨策東籬路，煌煌寒菊英。
我豈無他人，底事憶淵明。
忘言會諸理，掃盡世俗情。
悠然見南山，此意誰與評。
憶淵明二首·其二
作者：馮時行
朝代：宋

五音不害道，其如哇淫何。
聊以寫我心，素琴時按摩。
澹泊有妙意，豈憂焚天和。
賢哉等冥鴻，竟免嬰禍羅。
斬雞栖木
作者：馮時行
朝代：宋

舍南開小圃，土平如沃肥。
去年種桃李，今年花離離。
畦丁不解事，其傍樹雞栖。
雨潤枝柯繁，風吹花葉披。
頗乘風雨力，似欲桃李欺。
桃李不自持，向人顔色低。
客從何方來，指呼厲色辭。
謂我同薰蕕，蒙昏其在茲。
草木區以別，其猶異妍媸。
再拜謝客意，黽勉事剪夷。
桃李佳氣浮，欣欣如有知。
老夫意猶惡，有悔不可追。
大哉天地寬，含覆萬彙滋。
美惡詎可齊，俱受一元施。
援毫書其事，用貶小己私。
新居鑿井飲之味殊清勝因成一首
作者：馮時行
朝代：宋

丹砂黄菊莫年須，清浄玄功世恐無。
千里長源開地脈，數篙寒影落金樞。
蟄龍雨氣通滄海，丹鳳秋風老碧梧。
事業正應歸鼎飪，更分清韵入冰壺。
旅興寄張惠之
作者：馮時行
朝代：宋

始覺歸耕晚，從誰話此情。
但能安食息，敢復計聲名。
留滯煩書信，艱難愧友生。
有懷悲不盡，歸鳥暮雲橫。
日望冉雄飛之來久不聞近耗因成鄙句以見翹然之思
作者：馮時行
朝代：宋

緩轡微吟自不催，看山下馬想徘徊。
陽春白雪久不聽，日暮碧雲殊未來。
已戒兒童篘熟酒，更勤風雪化新梅。
雲間飛舄何時下，抑鬰孤懷遲一開。
早行
作者：馮時行
朝代：宋

馬入寒林驚宿鴉，羸僮呵手怯霜華。
已經殘月路數里，知過安眠人幾家。
嚦嚦曉烏天外唱，疏疏煙樹嶺頭斜。
前程自謂明時近，不用孜孜苦歎嗟。
春久不雨
作者：馮時行
朝代：宋

老將百指寄耕田，雨不霑春重慨然。
雲染夕曛成返照，霧隨山色化輕煙。
王官掃廩徵豐歲，野史濡毫記有年。
咄爾虬龍須早起，莫將乖懶滯重淵。
春和譚曦晉仲見惠之什晉仲夔人隠居歸之城下簞食瓢飲有可樂者
作者：馮時行
朝代：宋

大隠休誇渾俗塵，由來空谷有幽人。
只無憂患催垂白，何必功名掛汗青。
我已退非金馬客，君宜上應少微星。
卜隣有意誅茅切，竹杖交頭到夢屏。
春日題相思寺
作者：馮時行
朝代：宋

繫艇依寒渚，扶筇上晚林。
山山春已立，樹樹雨元深。
掃葉移床坐，穿雲買酒斟。
相思思底事，老大更無心。
曉行得江字
作者：馮時行
朝代：宋

晴色招人步曉江，牙牙瘦石水淙淙。
斷雲作片元隨伴，白鳥無羣不著雙。
浄渚鏡磨涵崛屼，飛濤雲湧過艂艭。
煙蓑雨笠吾將老，富貴心慚苦未降。
月夜
作者：馮時行
朝代：宋

秋立雨新霽，氣清雲自消。
地空銀海闊，天浄玉丸跳。
把硯承明露，扶兒看碧霄。
病禁淒冷得，不惜到明朝。
有感
作者：馮時行
朝代：宋

俛首趨時獨自嫌，年來壯膽尚相淹。
神鋒不及錐頭利，花蜜翻虧蔗尾甜。
萬里水雲閒有約，一床墳籍靜無厭。
明珠自得非他得，懶更驪腮著手拈。
李彥澤紫雲洞
作者：馮時行
朝代：宋

玉帝侍臣紫雲翁，帝嗔謫居跨鼇峯。
年齡瞬息反帝所，空有衣冠藏山中。
山中草木俱不同，紫雲霏微氣鬰葱。
風清月白巖穴空，翁猶被髮乘虬龍。
來從南箕驅長風，人間奔趨爭追蹝。
依稀可望不可從，披尋遺編三復重。
舜庭絲匏間笙鐘，嗚呼翁兮終莫從，姑從遺編愈盲聾。
李花已盡再用前韵末章專屬蒙景明資一笑也
作者：馮時行
朝代：宋

向來風前見桃李，今日紛紛落風尾。
老人於花亦何有，不用天公事嗔喜。
漫天高跨風力長，更飛急雨湔餘香。
雪兒歌底踏舞馬，燕子泥邊隨濫觴。
明粧皎皎爭前列，觸手還羞疑不潔。
芳菲已斷陽臺夢，只有消煩嚼冰雪。
明年祇應花更奇，豈無方畧留春輝。
欲作短章憑阿素，只待西隣之子歸。
村居
作者：馮時行
朝代：宋

飛蛾故故撲燈光，風雨蕭蕭打紙窗。
人爲官方搔白首，虎來村落渡清江。
猿啼冷日誰家夢，故國愁牽幾曲腸。
籬菊何曾憂戰伐，夜添寒蕊趁重陽。
杜如篪屢督烹茶仍作詩次其韵
作者：馮時行
朝代：宋

老寄餘生山水窟，寂無朝煙屈硉矹。
客從何方問棲隠，無人譍門杖藜出。
言間遺我翠玉餠，把玩芳香襲呼吸。
便欲洗琖試水品，腸胃空枯恐稱屈。
緘藏小篋掛東牖，惕若虬龍隨手入。
雲濤雪浪有變化，扃鐍苞苴何鬰鬰。
痛嘗七碗豈不願，待營一飽終無及。
窮人談富如畫餠，浪說烹炮詫知識。
真求大嚼薦茗飲，可笑詩人太癡絕。
豈惟枵腹誤指染，更并麗句成乾沒。
亦知且具衲子供，澆淋蔬筍供一啜。
恐君肺腑出宮商，造物反怪太喧聒。
又恐展轉夜不寐，深思危慮比孤孽。
何如待我食萬錢，東閣大開玉醅潑。
翠娥捧香沃煩膩，醉起一笑天地間。
男兒蓋棺事始定，所不踐言有如日。
東方有一士
作者：馮時行
朝代：宋

東方有一士，不見心忡忡。
尺璧未足多，夙好良所同。
永懷不能寐，攬衣出房櫳。
遥夜未渠央，取琴和秋蟲。
豈無時世交，掣肘不相容。
梅林分韵得梅字
作者：馮時行
朝代：宋

霜朝馬蹄無纖埃，錦城城西江之隈。
金蘭合沓俱朋來，白沙鱗鱗江水洄。
梅花傍江高崔嵬，人言猶是王建栽。
豪華過眼浮雲哉，飛英送香來酒杯。
酒酣疾呼竹籬開，走尋屋角如龍梅。
梅龍雖多此其魁，睡龍屈盤肘承胲。
風皴雨散封蒼苔，孫枝迸出誰胚胎。
天公撫摩春爲回，慎勿變化隨風雷，年年開花照尊罍。
我欲結茅買芋煨，與梅周旋送衰頹。
梅臺
作者：馮時行
朝代：宋

緬懷清絕姿，風流似居士。
固宜命斯臺，俗子視桃李。
梅花
作者：馮時行
朝代：宋

正是園林花木衰，冰姿玉潔出疏籬。
月中瘦影道傍見，江上寒香人不知。
時節驚心非故物，簿書滿眼欠新詩。
碧雲暮合關山遠，擬折瓊英寄所思。
楚甸江頭望雪晴二首·其一
作者：馮時行
朝代：宋

歲暮風欺客，天開日解圍。
雪消無奈白，雲細不禁飛。
目盡江無盡，吾歸雁亦歸。
曉來清徹骨，塵物污人衣。
楚甸江頭望雪晴二首·其二
作者：馮時行
朝代：宋

晴天開澤國，江渚匝煙圍。
鷺靜蕭蕭立，梅孤默默飛。
岸荒羣虎過，村迥一人歸。
愁緒如相惱，帆收徑典衣。
正月二十日上山莊二月晦日歸不見花
作者：馮時行
朝代：宋

山巑岏，立屏幛。
山上無花不見春，下山花落空惆悵。
嫣香空後芳草萌，芳草萋萋愁更生。
子規啼血不見花，春又別我天之涯。
歲暮舟次荆州呈李堯俞
作者：馮時行
朝代：宋

肅霜聞渡雁，湖海發歸舡。
煙樹開吳澤，風帆盡楚天。
經過成往事，信宿是明年。
詩句隨元禮，雲山共一天。
江月亭
作者：馮時行
朝代：宋

張家作亭跨江月，久欲題詩詩思竭。
今朝龍泉寶函來，豈亦索詩光貝闕。
忽憶曩時醉亭上，笑倚長松清興發。
波光浩渺蕩樽俎，夜色鮮明見毫髮。
是時披襟揖灝氣，蠲滌肺肝洗塵骨。
歸來至今忽想像，猶覺人寰可超越。
會當月夕駕煙槳，吹笛呼龍出龍窟。
蓬萊方丈儻可尋，借我長風泛溟渤。
江行書事
作者：馮時行
朝代：宋

扁舟如竹葉，塊坐筋脈緩。
起尋筇竹杖，散步午沙暖。
石浄困還坐，江綠污仍盥。
山轉孤渚沒，岸落細路斷。
草色暝煙霧，花樹見村畔。
物象總相愜，欲遣詩句管。
詩成自吟哦，兩袖春風滿。
皛皛日欲暮，我行亦已懶。
聊復喚疏蓬，疊骨作小款。
范蠡定何人，得遂老蕭散。
我待功成後，此語正恐誕。
徑欲具蓑笠，煙雨隨蠻蜑。
涪州北巖
作者：馮時行
朝代：宋

晴著春江鏡樣光，扁舟來炷佛前香。
山從幽處亭亭綠，日倚閑邊故故長。
清富軒
作者：馮時行
朝代：宋

道高清識自超殊，白璧黄金視若無。
坐側擁書皆是寶，望中森木盡爲奴。
朱簾畫棟皆成俗，綠水青山可與娛。
日有輕肥尋訪去，每教留戀過殘鋪。
清明
作者：馮時行
朝代：宋

寶勒香輪簇柳陰，宦遊清味獨沈吟。
野雲未散山頭暗，春水初生岸脚深。
萬里松濤寒食淚，十年萍梗故園心。
狂風又捲殘紅去，飛落誰家無處尋。
清明
作者：馮時行
朝代：宋

律歷調元氣，氛埃廓景風。
清明歸在宥，憔悴得沖融。
日御元來正，王春自昔同。
野人看氣象，暫覺百憂空。
溪上望居人有感
作者：馮時行
朝代：宋

溪上居人三兩家，竹籬斜插倚蒹葭。
清流日暖魚飛浪，靜渚輕煙鳥印沙。
鱠落霜刀分綵縷，酒傾玉碗泛瓊花。
因思故國園林約，默數歸期定不賒。
漁家傲
作者：馮時行
朝代：宋

雲復衡茅霜雪後。風吹江面青羅皺。鏡裡功名愁裡瘦。閒袖手。去年長至今年又。梅逼玉肌春欲透。小槽新壓冰澌溜。好把升沈分付酒。光陰驟。須臾又綠章臺柳。
烏棲曲
作者：馮時行
朝代：宋

黄河吹風暗平川，東流之水清且瀾。
明月不如長年好，照我離離滿秋前。
明年此夜月還明，我是荆江雲水人。
勸君莫唱烏棲曲，千古悲凉鬼神哭。
牟元禮挽章
作者：馮時行
朝代：宋

淚注瓊瑰事可傷，白衣回首白雲鄉。
兩三遺冊新詩在，四十餘年素業荒。
學海驟乾千頃浪，儒林舊剪一枝芳。
風流未寄三題草，光焰誰家萬丈長。
不作人間金榜客，應爲天上玉樓章。
詼諧未見車公口，錦繡應無李白腸。
幽鳥空啼疏竹徑，青燈愁見舊梧堂。
就中有事空堪恨，誰問雙親兩鬢霜。
玉樓春
作者：馮時行
朝代：宋

杏花微露春猶淺。春淺愁濃愁送遠。山拖餘翠斷行蹤，細雨疏煙迷望眼。暮雲濃處輕吹散。往事時時心上見。不禁慵瘦倚東風，燕子雙雙花片片。